Duo ‘Samba’ jadi taruhan

EKORAN prestasi kurang memuaskan pada pusingan pertama Liga Super musim 2021, Kelab Bolasepak Melaka United (MUFC) memutuskan dua penyerang importnya, Alex dos Santos Goncalvez dan Stefan Nikolic digugurkan pada jendela perpindahan bulan ini.

Ketua Pegawai Eksekutif MUFC Datuk Seri Justin Lim berkata, keputusan dibuat setelah meneliti laporan prestasi skuad Hang Tuah daripada pihak pengurusan baru-baru ini.

Beliau yang memangku tugas daripada Datuk Mohd Saiful Mat Sapri yang meletak jawatan Selasa lalu berkata, serentak itu pihaknya membawa masuk dua penyerang baharu dari Brazil yang dipercayai mampu mengubah nasib pasukan yang kini berada di zon penyingkiran Liga Super.

Katanya, kedua-dua pemain iaitu Giovane Gomez dan seorang lagi dikenali sebagai Adriano yang sudah tiba dan bakal menyertai pasukan pasukan sedikit masa lagi.

“Kita berharap, dengan kehadiran dua pemain import ini bersama seorang lagi pemain pinjaman dari Johor Darul Ta’zim (JDT), Gary Steven Robbat akan dapat membantu pasukan memperoleh keputusan yang lebih baik di pusingan kedua nanti,” katanya kepada Melaka Hari Ini.

Untuk rekod, Gomez merupakan penyerang berusia 26 tahun yang dipinjamkan daripada kelab divisyen empat Brazil, Caxias-RS, manakala, Adriano pula hanya akan diumumkan secara rasmi sedikit masa lagi.

Mengulas keputusan yang dianggap sedikit kontroversi oleh penyokong iaitu mengekalkan Zainal Abidin Hassan sebagai Ketua Jurulatih, Justin berkata keputusan itu dibuat selepas berpuas hati dengan laporan yang dibentangkan pengendali berusia 59 tahun itu.

Jelasnya, keputusan mengekalkan Zainal sehingga hujung musim juga telah dipersetujui dalam satu mesyuarat bersama pihak pengurusan selepas mengambil kira pelbagai aspek.

Beliau bagaimanapun berharap bekas pemain kebangsaan itu mampu mencipta magis untuk membantu pasukan kembali bersaing dan seterusnya kekal beraksi di pentas Liga Super musim hadapan.

“Kita perlu berlaku adil dan tidak boleh menyalahkan Zainal sepenuhnya (prestasi kurang baik sebelum ini). Boleh jadi pelbagai faktor lain turut menyumbang kepada kejatuhan moral pasukan.

“Jadi, selepas membuat pertimbangan, kita memilih untuk mengekalkan khidmatnya sehingga tamat musim ini dan berharap segala masalah yang dihadapi sebelum ini dapat diperbaiki untuk memberikan keputusan yang lebih baik kepada MUFC dan penyokong,” katanya.


Jangan jadikan masjid gelanggang politik – Agong

Seri Paduka bertitah masjid seharusnya dijadikan sebuah institusi yang menerajui kebaikan, pusat kegiatan umat Islam, malah sebagai lilin yang menyinari masyarakat setempat.

“Saya ingin berpesan kepada pengurusan masjid di seluruh negeri Pahang yang dicintai ini, pengurusan masjid merupakan pemegang amanah rumah Allah. Justeru, laksanakan tanggungjawab dalam mengurus rumah Allah ini dengan penuh keikhlasan, jujur dan amanah.

“Saya memang tidak membenarkan mana-mana pihak berpolitik dalam rumah Allah, jadilah ini sebagai satu ingatan kepada kita semua, dan saya harap tidak ada yang mempertikaikan arahan ini, ia untuk kesejahteraan dan kebaikan bersama kita umat Islam dan Orang Melayu.

“Kalau nak berpolitik pun luar masjid sahaja, bukan dalam masjid, jadilah ini ingatan kepada kita semua dan khususnya pengurusan masjid, saya harap pengurusan masjid bertanggungjawab dalam hal ini. Jangan politikan apa yang saya kata ini, ia tidak mencerminkan kesucian agama Islam dan rumah Allah ini, jangan kata saya tak mengingatkan…kita semua mengingati sesama sendiri,” titah baginda.

Baginda bertitah demikian ketika Majlis Perasmian Masjid Baharu Bandar Tun Abdul Razak Jengka, Maran, Sempena Memuliakan Ulang Tahun Hari Keputeraan Yang Ke-63 Sultan Pahang, di sini.

Turut berangkat Pemangku Raja Pahang Tengku Hassanal Ibrahim Alam Shah dan kerabat diraja Pahang serta barisan kepimpinan kerajaan negeri termasuk Menteri Besar Datuk Seri Wan Rosdy Wan Ismail.

Pada majlis berkenaan, Seri Paduka yang juga Sultan Pahang berkenaan merasmikan dan memasyurkan masjid berkenaan dengan nama Masjid Al-Sultan Abdullah Ri’ayatuddin Al-Mustafa Billah Shah, sebelum menandatangani papan tanda perasmian masjid itu.

“Saya mesti nyatakan di sini ucapan terima kasih kepada mantan Perdana Menteri Datuk Seri Najib Tun Razak yang telah luluskan (peruntukan) pembinaan masjid ini. Terima kasih juga kepada kerajaan negeri Pahang dan semua yang terlibat bermula dari perancangan awal sehingga masjid ini megah berdiri pada hari ini sebagai mercu tanda yang ikonik di sini,” titah baginda.

Selain itu, baginda turut berpandangan bahawa masjid bukan hanya sekadar berperanan sebagai sebuah pusat untuk beribadah malah dapat dikembangkan dengan pelbagai fungsi lain termasuk pusat aktiviti ekonomi, kesukanan, persatuan, pembelajaran dan kemasyarakatan.

“Masjid merupakan sebuah pusat sehenti yang boleh memberi faedah dan manfaat kepada masyarakat setempat. Berasaskan daripada itu, pengurusan masjid mesti lebih berpandangan jauh dan bersifat proaktif untuk melangkah keluar dari masjid dengan mengunjungi ahli-ahli kariah.

Sementara itu, Al-Sultan Abdullah turut bertitah supaya pengurusan masjid melibatkan masyarakat bukan Islam, agar mereka lebih rapat dengan penganut agama Islam dan turut memahami agama Islam, selain lebih giat memikat golongan pemuda serta remaja untuk turut terlibat dalam mengimarahkan masjid.

Baginda kemudian turut berkenaan menunaikan Solat Jumaat yang diimamkan Ahmad Tajuddin Mat Zin di masjid yang dibina di kawasan seluas kira-kira 4.04 hektar (10 ekar) itu. – BERNAMA


Proses permintaan bayaran balik akibat COVID-19 hampir selesai – Air Asia

KUALA LUMPUR, 10 Jun – AirAsia Aviation Group Ltd (AAAGL), cabang penerbangan Capital A menegaskan komitmennya untuk menyelesaikan semua permintaan bayaran balik akibat pandemik, secepat mungkin.

Syarikat penerbangan di bawah AAAGL dalam kenyataan hari ini berkata, mereka telah menyelesaikan hampir 99 peratus daripada pertanyaan tetamu berkenaan bayaran balik dan akan berusaha untuk menyelesaikan baki 0.8 peratus dalam masa terdekat.

Syarikat penerbangan jarak sederhana dan jarak jauh AirAsia X (AAX) dan Thai AirAsia X (TAAX) turut mempunyai rancangan kukuh untuk membuat bayaran balik kepada semua tetamu yang terkesan sejak dua tahun lepas berikutan COVID-19, dalam beberapa bulan akan datang.

Ketua Pegawai Eksekutif Kumpulan Capital A Tan Sri Tony Fernandes berkata syarikat penerbangan AirAsia telah membuat bayaran balik kepada hampir semua pelanggan yang terjejas.

“Kini, sekatan perjalanan telah mula dilonggarkan secara berperingkat di beberapa pasaran utama kami dan kami melihat ramai tetamu telah memanfaatkan akaun kredit mereka untuk kembali terbang bersama kami.

“AAX berdepan dengan situasi yang lebih sukar berikutan penutupan sempadan antarabangsa, menyebabkan mereka tidak dapat beroperasi sepenuhnya serta terpaksa bergantung dengan aliran tunai yang terhad sepanjang tempoh itu.

“Bagaimanapun, kini mereka telah kembali beroperasi dan telah mula membuat bayaran balik kepada para tetamu yang terkesan menerusi baucar perjalanan bersamaan nilai tempahan yang dibuat,” katanya.

Menurut kenyataan itu, TAAX juga turut terkesan dengan pandemik dan sedang bekerja keras untuk menyelesaikan semua hutang yang tertunggak kepada tetamu melalui bayaran balik dan pemberian kredit.


Mayat nelayan lemas ditemukan di Pulau Jerejak

GEORGE TOWN, 3 Oktober – Mayat seorang nelayan ditemukan terdampar di pantai Pulau Jerejak, dekat sini semalam selepas dilaporkan hilang, dipercayai terjatuh dari botnya ketika menangkap ikan di kawasan perairan Jelutong, di sini pada Sabtu lepas.

Pengarah Agensi Penguatkuasaan Maritim Malaysia (APMM) Pulau Pinang, Kapten Maritim Abd Razak Mohamed berkata mayat Mohd Shahrul Mansor, 37, ditemukan oleh orang awam pada 12.45 tengah hari semalam sebelum memaklumkan kepada pihaknya melalui melalui MERS 999.

“Mangsa yang beralamat di Simpang Ampat, Seberang Perai Selatan dekat sini dipercayai terjatuh dari sampan di perairan Jelutong ketika keluar menangkap ikan.

“Dipercayai, ketika kejadian cuaca buruk dan ia berdasarkan laporan polis yang diterima oleh Balai Polis Jelutong. Mayat mangsa lelaki yang ditemukan lengkap berpakaian, dihantar ke Hospital Pulau Pinang untuk dibedah siasat,” katanya dalam kenyataan hari ini.

Beliau menasihatkan komuniti maritim agar tidak ke laut sekiranya cuaca buruk namun jika keadaan mendesak mereka perlu mengutamakan keselamatan iaitu sentiasa memakai jaket keselamatan memandangkan keadaan cuaca di laut pada masa ini kurang baik.


Melaka Education Expo’22 sedia terima pengunjung

AYER KEROH 16 Jun – Kemeriahan penganjuran Melaka Education Expo’22 semakin terasa apabila petugas kolej dan universiti mengambil bahagian sibuk melakukan persiapan akhir untuk menerima kehadiran pengunjung pada hari pertama pembukaannya esok.

Tinjauan Melaka hari ini mendapati hampir keseluruhan gerai, pentas utama untuk majlis perasmian dijangka dirasmikan Ketua Menteri Datuk Seri Utama Sulaiman Md Ali di dewan pameran sudah dihias.

Pengasas dan Presiden Sheng Tai International Sdn Bhd Datuk Leong Sir Ley berkata, Melaka Education Expo’22 merupakan salah satu inisiatif Sheng Tai International dalam memartabatkan taraf pendidikan negara terutamanya di negeri Melaka sendiri.

“Sheng Tai International komited dalam industri pendidikan di mana sebanyak RM8 juta telah dilaburkan dalam pembinaan ‘One Stop Centre’ (OSC) yang melibatkan infrastruktur perkhidmatan maklumat.

“Selain itu kami juga menarik para pelabur temptan dan luar negara dalam usaha menjadikan Malaysia sebagai salah satu hub pelaburan termasuk di dalam sektor pendidikan bagi mencapai taraf pendidikan yang setaraf di luar negara,” katanya.

Ekspo membabitkan lebih 30 kolej dan universiti ternama, tempatan serta luar negara ituberlangsung selama tiga hari dari 17 hingga 19 Jun di Hotel Ames, Ayer Keroh, dibuka kepada orang dari jam 11 pagi hingga 6 petang.


Polis dah cam 29 individu sertai perhimpunan ‘Keluar & #Lawan’

KUALA LUMPUR 1 Ogos – Seramai 29 individu dikenal pasti dan akan dipanggil untuk diambil keterangan bagi membantu siasatan berhubung penganjuran Perhimpunan ‘Keluar dan #Lawan’ di ibu negara, semalam.

Ketua Polis Negara Datuk Seri Acryl Sani Abdullah Sani berkata, kesemua individu terbabit diminta memberikan kerjasama dalam siasatan penganjuran perhimpunan berkenaan.

Acryl Sani berkata, penganjur dan peserta perhimpunan berkenaan secara jelas telah melanggar syarat-syarat prosedur operasi standard (SOP) Pelan Pemulihan Negara (PPN) serta Peraturan-Peraturan Pencegahan dan Pengawalan Penyakit Berjangkit (Langkah-langkah di dalam Kawasan Tempatan Jangkitan) 2021 yang sedang berkuat kuasa.

“Sikap penganjur dan peserta yang berdegil untuk mengadakan perhimpunan walaupun telah diberikan nasihat agar mengutamakan keselamatan kesihatan merupakan tindakan yang tidak bertanggungjawab terutama dalam situasi penularan wabak COVID-19 ini.

“Polis telah memulakan siasatan ke atas penganjur dan peserta perhimpunan berkenaan di bawah peruntukan Akta 342 dan akta-akta lain yang relevan,” katanya.


Isu kekurangan telur di pasaran pulih hujung bulan ini

Timbalan Ketua Setiausaha Pembangunan Perdagangan Dalam Negeri (TKSU PPDN) Kementerian Perdagangan Dalam Negeri (KPDNHEP) , Datuk Roziah Abudin berkata jaminan itu diberikan selepas kerajaan menyalurkan bantuan modal kepada pihak industri bagi meningkatkan pengeluaran bekalan.

Katanya, pihak KPDNHEP juga akan memantau dan melaksanakan konsultasi penggunaan telur di pelbagai peringkat terutamanya peringkat industri melibatkan peniaga dalam tempoh memulihkan pengeluaran telur di pasaran.

“Kita akan pastikan bekalan telur tidak terputus. Dan kita juga telah mengenalpasti terdapat syarikat pengeluar yang boleh menampung kekurangan di pasaran dengan meningkatkan pengeluaran.

Beliau berkata demikian pada sidang media selepas Program Pelaksanaan Skim Harga Maksimum Musim Perayaan (SHMMP) Deepavali 2022 di sebuah pasar raya di sini hari ini.

Hadir sama, Exco Perpaduan, Penerangan, Sumber Manusia dan Hal Ehwal Pengguna Negeri, Ngwe Hee Sem dan Pengarah KPDNHEP Negeri, Norena Jaafar.

“Antara isu lain pengurangan telur di pasaran adalah sejak pembukaan ekonomi sepenuhnya selepas pandemik COVID-19, pelbagai industri, perniagaan dan restoran dibuka menyebabkan permintaan telur yang tinggi.

“Sepatutnya bekalan tidak terganggu dengan pemberian subsidi dan pihak KPDNHEP akan terus memantau harga jualan telur di pasaran memandangkan kerajaan mengawal harga telur,” katanya.


Kerajaan sambung pelaksanaan penetuan harga maksimum ayam, telur ayam

PUTRAJAYA, 12 Okt – Kerajaan menyambung tempoh pelaksanaan Penentuan Harga Maksimum Ayam dan Telur Ayam berkuat kuasa hari ini, dengan harga maksimum ayam serta harga runcit telur ayam dikekalkan.

Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof berkata Penentuan Harga Maksimum Ayam dan Telur Ayam itu disambung dengan kadar baharu pemberian subsidi kepada telur ayam sebanyak RM0.08 sebiji kepada peladang.

“Ini berpunca daripada kenaikan kos pengeluaran dan menyebabkan keperluan penyelarasan semula harga telur ayam di peringkat ladang dan borong, untuk membolehkan harga runcit telur ayam dikekalkan tanpa sebarang kenaikan.

Menerusi Penentuan Harga Maksimum Ayam dan Telur Ayam, harga maksimum runcit ayam untuk Semenanjung Malaysia bagi ayam bulat standard ditetapkan pada RM9.40 sekilogram manakala ayam super pada RM10.40 sekilogram.

Harga maksimum runcit telur ayam bagi gred A ditetapkan pada 45 sen/biji; gred B (43 sen/biji) dan gred C (41 sen/biji) di Semenanjung Malaysia. Bagi Langkawi, Sabah, Sarawak dan Labuan, harga maksimum ayam dan telur adalah berbeza mengikut zon dan daerah.

Mengulas lanjut, Azman berkata Kementerian Pertanian dan Industri Makanan (MAFI) bekerjasama dengan KPDNHEP dalam membuat pemantauan untuk memastikan bekalan barangan dalam negara sentiasa mencukupi dan harganya terus kekal stabil.

Katanya, seramai 2,249 anggota penguat kuasa telah digerakkan ke lokasi tumpuan orang ramai membeli-belah seperti pasar awam, pasar tani dan pasar raya seluruh negara untuk melakukan pemeriksaan dan pemantauan setiap hari.

“Ini bagi memastikan setiap peniaga mematuhi undang-undang yang telah ditetapkan selain memastikan peniaga tidak mengambil kesempatan menjual barang-barang harga terkawal termasuk ayam dan telur ayam melebihi harga yang telah ditetapkan kerajaan,” katanya.

Beliau berkata tindakan tegas akan diambil sekiranya mana-mana pihak didapati gagal mematuhi peraturan-peraturan di bawah Penentuan Harga Maksimum Ayam dan Telur Ayam.


Malaysia-Turki bincang inisiatif perkasa kawalan sempadan

KUALA LUMPUR, 2 Jun – Malaysia dan Turki telah berbincang secara mendalam berkaitan inisatif untuk memperluas kerjasama strategik sedia ada serta berkongsi pengalaman khususnya dalam aspek pemerkasaan kawalan sempadan negara.

Menteri Dalam Negeri Datuk Seri Hamzah Zainudin berkata perkara itu dibincang semasa kunjungan hormat beliau ke atas Presiden Turki Recep Tayyip Erdogan di Istana Presiden di Ankara pada Selasa lepas yang turut dihadiri rakan sejawatnya, Suleyman Soylu.

“Turki mempunyai kepakaran tinggi dalam menangani pencerobohan warga asing di sempadan, maka beberapa lawatan khas bagi melihat pengurusan, teknologi, aset-aset strategik serta lokasi operasi tumpuan telah diaturkan secara khusus oleh negara itu yang diselaras oleh Soulu,” menurutnya dalam kenyataan di sini hari ini.

Menurut Hamzah, sebagai rakan strategik utama serta negara pempamer terbesar bagi Pameran Perkhidmatan Pertahanan Asia (DSA) dan Pameran Keselamatan Kebangsaan (NATSEC) Asia 2022 di sini pada Mac lepas, Turki turut diiktiraf mempunyai teknologi, sistem serta aset keselamatan bertaraf dunia.

Sehubungan itu, beliau berkata Kementerian Dalam Negeri (KDN) percaya lawatan kerja rasmi ke republik tersebut akan menjadi penanda aras utama bagi pihaknya dalam menambah baik dasar, penguatkuasaan dan aset strategik kawalan sempadan negara.

Hamzah turut merakamkan setinggi-tinggi penghargaan kepada Erdogan kerana sudi menerima kunjungan hormat beliau serta menyifatkan layanan istimewa yang diberikan sebagai tanda persaudaraan akrab antara Malaysia dan Turki.

Turut serta dalam lawatan kerja rasmi Hamzah ialah Ketua Setiausaha KDN Datuk Seri Wan Ahmad Dahlan Abdul Aziz, Ketua Polis Negara Tan Sri Acryl Sani Abdullah Sani, Ketua Pengarah Jabatan Imigresen Datuk Seri Khairul Dzaimee Daud dan Duta Besar Malaysia ke Turki Sazali Mustafa Kamal.


Melaka tuan rumah sambutan Hari Bomba Sedunia 2023

AYER KEROH 9 Mei – Melaka terpilih menjadi tuan rumah bagi Sambutan Hari Anggota Bomba Sedunia 2023 Peringkat Kebangsaan yang akan diadakan di Dataran Pahlawan pada 14 Mei ini.

Pengarah Jabatan Bomba dan Penyelamat Malaysia (JBPM) Melaka, Penolong Pesuruhjaya Bomba Abu Bakar Katain berkata, sambutan berkenaan bermula pada 11 hingga 21 Mei ini membabitkan penganjuran pelbagai program termasuk majlis tahlil dan doa selamat serta bacaan khutbah khas Jumaat di Masjid Al-Azim.

Katanya, kemuncak sambutan itu bagaimanapun diadakan pada 14 Mei dengan acara berkenaan dirasmikan Yang di-Pertua Negeri, Tun Seri Setia Mohd Ali Mohd Rustam.

“Pada sambutan kemuncak itu diadakan bermula jam 9 pagi yang mana dirasmikan Tuan Yang Terutama (TYT) Yang di-Pertua Negeri serta turut dihadiri Menteri Pembangunan Kerajaan Tempatan, Nga Kor Ming dan barisan tertinggi kementerian dan kepimpinan tertinggi JBPM.

“Selain itu, pada hari berkenaan kita juga ada perarakan 75 jenis jentera kebombaan yang diguna pakai dalam kebombaan serta perbarisan membabitkan keanggotan seramai 2,000 termasuk penampilan khas ‘Abang Sado’ daripada pelbagai unit.

“Kita juga ada pertunjukan Pasukan Khas Taktikal Operasi Penyelamat Malaysia (STORM) serta ‘flying pass’ oleh empat helikopter di perkarangan udara dataran tersebut,” katanya kepada pemberita di pejabatnya di sini, hari ini.

Mengulas lanjut, beliau berkata susulan perarakan berkenaan, Jalan Parameswara ditutup pada Sabtu iaitu 13 Mei dan Ahad, 14 Mei bermula jam 8 pagi hingga 12 tengah hari.


Hafizh Syahrin teruja untuk berlatih secepat mungkin

KUALA LUMPUR 8 Feb. – Pelumba Moto2 negara, Hafizh Syahrin Abdullah harap dapat kembali berlatih dalam masa terdekat selepas menjalani pembedahan mengeluarkan plat besi pada tangan kanannya baru-baru ini.

Beliau yang beraksi bersama pasukan baharunya NTS RW Racing GP musim ini mengakui teruja untuk memulakan latihan secara ringan seperti disarankan oleh doktor menjelang kempen Kejohanan Grand Prix (GP) Dunia 2021 di Litar Antarabangsa Losail, Qatar pada 28 Mac depan.

“Proses pemulihan ambil masa tiga hingga empat minggu dan doktor menasihati supaya tidak melakukan kerja berat menggunakan tangan, apa-apa pun saya jangkakan boleh mula berlatih secara ringan dalam tempoh dua minggu ini.

“Sasaran saya untuk cepat pulih supaya boleh beraksi di Qatar, saya tidak berani kata saya akan kembali cergas 100 peratus tetapi 90 peratus itu saya yakin,” katanya kepada media tempatan dalam kiriman audio menerusi aplikasi WhatsApp.

Pelumba berusia 26 tahun itu berkata, keputusan untuk mengeluarkan plat besi pada tangan kanannya adalah sebagai usaha memperbaiki serta mempertingkat prestasinya di atas litar.

“Keluarkan besi (plat) ini disebabkan gangguan dan rasa tidak selesa yang memperlahankan tindak balas gerakan tangan, jadi terpaksa buang besi itu untuk atasi masalah ini dan masa depan lebih baik,” tambah beliau.

Khamis lepas, media tempatan melaporkan Hafizh menjalani pembedahan membuang plat yang ‘ditanam’ di tangannya sejak enam tahun lepas di sebuah hospital swasta di sini, setelah mengalami kemalangan di GP Valencia pada 2015.


RM1.83 juta naik taraf jeti nelayan

TELOK MAS, 5 Dis – Kementerian Pertanian dan Industri Makanan (MAFI) memperuntukkan lebih RM1.83 juta bagi menaik taraf infrastruktur 13 jeti pendaratan ikan di negeri ini.

Antara lokasi yang menjadi jeti pendaratan ikan termasuk Jeti Pernu, Jeti Tanjung Nibong dan Jeti Jeti Padang Temu dan Jeti Bukit Punggor.

Timbalan Menterinya, Datuk Seri Ahmad Hamzah berkata, peruntukan yang disalurkan kepada Lembaga Kemajuan Ikan Malaysia (LKIM) itu diperolehi menerusi Projek Rangsangan Ekonomi (PRE) dan peruntukkan tambahan menerusi Belanjawan 2021 yang diumumkan baru-baru ini.

Katanya, daripada jumlah itu, RM650,000 diperolehi daripada Kerajaan Persekutuan bagi menaik taraf enam projek manakala selebihnya adalah bajet tambahan bagi pembaikan tujuh projek jeti nelayan.

Jelasnya, bagi pembinaan pos pengawal di Jeti Tanjung Nibong, sebanyak RM16,000 lagi disalurkan untuk pembinaan pos pengawal untuk tujuan keselamatan bot dan enjin yang disimpan di jeti tersebut.

“Menerusi LKIM, sebanyak RM300,000 disalurkan bagi pembinaan Jeti Tanjung Nibong yang dibuat sendiri oleh nelayan, supaya ia digantikan dengan jeti konkrit.

“Sebenarnya untuk bajet tahun 2021, kementerian telah memberikan peruntukan yang cukup membanggakan kerana kita membuktikan keprihatinan kerajaan bukan sahaja memberi bantuan kepada golongan sasar bahkan untuk membuat perancangan strategik bagi memastikan perancangan itu benar-benar sampai kepada kumpulan yang patut kita berikan pembelaan,” katanya.

Beliau berkata demikian ketika ditemui pemberita selepas Program Sembang Santai Nelayan bersamanya di Medan Selera Deli Muara Ikan Bakar, Jeti Tanjung Nibong di sini hari ini.

“Perkara atau rungutan yang dibangkitkan itu menjadi isu hangat antara mereka berhubung mereka yang belim berdaftar walaupun sekian lama menjadi nelayan.

“Itu adalah menjadi polisi kementerian setelah kita membuat pemutihan, pertamanya bagi mereka yang telah meninggal dunia atau sakit, jadi kita akan masukkan nama mereka yang memohon selepas temuduga dijalankan oleh Jabatan Perikanan.

“Yang keduanya disebabkan faktor umur dan ketiga mereka yang tidak mempunyai apa-apa pendapatan, jadi maknanya kita beri keutamaan kepada golongan itu,” katanya.


Syarikat sektor pelancongan dan kebudayaan dibenar beroperasi tanpa CIMS

KUALA LUMPUR, 13 Okt – Syarikat dan premis perniagaan di bawah subsektor pelancongan dan kebudayaan kini dibenarkan beroperasi tanpa perlu membuat permohonan melalui Sistem Pengurusan Pintar COVID-19 (CIMS) berkuat kuasa serta-merta.

Kementerian Pelancongan, Seni dan Budaya (MOTAC) dalam kenyataan hari ini memaklumkan kebenaran itu tertakluk kepada syarat lengkap vaksinasi bagi semua pekerja dan berdasarkan prosedur operasi standard (SOP) ketat.

Setiap syarikat atau premis perniagaan juga perlu memastikan jumlah pekerja tidak melebihi kapasiti maksimum dibenarkan, selain perlu mempamerkan salinan sijil Suruhanjaya Syarikat Malaysia terkini dan lesen perniagaan premis daripada pihak berkuasa tempatan yang masih sah.

MOTAC menegaskan pihak industri bertanggungjawab sepenuhnya untuk mematuhi syarat ditetapkan kerajaan dan kompaun kesalahan selaras dengan Seksyen 25 Akta Pencegahan dan Pengawalan Penyakit Berjangkit (Akta 342) akan dikenakan jika gagal mematuhi syarat ditetapkan.

“Justeru, pihak industri juga dipohon untuk memberikan kerjasama bagi memastikan pematuhan terhadap SOP dan lain-lain arahan kerajaan yang dikeluarkan melalui Majlis Keselamatan Negara dari semasa ke semasa,” menurut MOTAC.


Tengku Zafrul bawa teks Belanjawan 2021 untuk pembentangan

PUTRAJAYA 6 Nov. – Menteri Kewangan Tengku Datuk Seri Zafrul Tengku Abdul Aziz hari ini membawa beg yang berisi teks ucapan pembentangan Belanjawan 2021 dari bangunan kementerian ke Parlimen pada 2.35 petang.

Tengku Zafrul dilihat berpakaian baju Melayu lengkap bersamping diiringi Timbalan Menteri Kewangan I Datuk Abd Rahim Bakri, Timbalan Menteri Kewangan II Mohd Shahar Abdullah dan Ketua Setiausaha Perbendaharaan Datuk Asri Hamidon.

Beg yang diisi teks Belanjawan 2021 itu menarik perhatian umum kerana ia tidak menggunakan beg bimbit berwarna hitam yang menjadi tradisi sebaliknya beg sampul berwarna kelabu.

Belanjawan 2021 ini dinanti-nantikan rakyat dan disifatkan paling penting dan mencabar ekoran penularan COVID-19 yang memberi kesan mendalam kepada setiap rakyat serta ekonomi negara.


‘Budak U’ ujian akhir MU

MELAKA United (MU) bakal menjamu kehadiran UiTM FC di Stadium Hang Jebat esok untuk aksi persahabatan terakhir sebelum saingan Liga Super kembali bersambung pada 26 Ogos ini.

Setiausaha Agung Persatuan Bolasepak Melaka United (MUSA) Asri Ninggal berkata, perlawanan persahabatan terakhir itu bakal menjadi medan untuk mengetahui kekurangan dan kelemahan skuad Hang Tuah sebelum turun beraksi menentang Perak di Stadium Ipoh.

Katanya, dengan barisan skuad muda dan empat pemain import berpengalaman, pihaknya menjangkakan UiTM FC bakal memberikan cabaran sengit buat anak buah Zainal Abidin Hassan.

“Saya menganggap perlawanan ini sebagai pertemuan yang bagus memandangkan UiTM FC merupakan pasukan muda yang sedang meningkat naik dan ada kualiti.

“Mereka sudah menang dalam dua perlawanan persahabatan sebelum ini menentang Pulau Pinang dan Johor Darul Ta’zim II (JDTII), jadi mungkin aksi kali ini satu persiapan yang baik buat pasukan.

“Dari situ kita akan dapat lihat dan kaji segala kelemahan dan kekurangan pasukan sebelum aksi sebenar,” katanya ketika dihubungi Melaka Hari Ini.


‘BMF tidak gagal, tetapi pengurusan’

MASJID TANAH 19 Mei – Rata-rata penduduk dan peniaga sekitar Masjid Tanah menolak persepsi penutupan Malakat Mall, di sini, berpunca daripada kegagalan kempen ‘Buy Muslim First’ (BMF).

Seorang penyewa yang juga pengusaha Khidmat Urutan Refleksologi di Malakat Mall Norliza Awaludin, 60 berkata, sejak memulakan perniagaan di situ penduduk sekitar atau pelanggan sentiasa memberi sokongan kepada produk bumiputera.

“Pengurusan di sini boleh dikatakan bermasalah dan gagal kerana sering bertukar orang yang meminta bayaran sewa bulanan, belum lagi pengurusan tidak menyediakan resit bayaran, dan ada yang meminta tandatangan peniaga menggunakan pensil.

“Perkara itu membuatkan kami peniaga ragu-ragu, dan kalau dikaitkan dengan isu BMF gagal, BMF tidak gagal, namun pengurusan di sini gagal kerana di Malakat Mall di negeri lain berkembang dengan jayanya,” katanya kepada Melaka Hari Ini.

Tinjauan Melaka Hari Ini mendapati rata-rata peniaga sudah mula mengosongkan premis mereka di pusat beli-belah itu, namun terdapat beberapa peniaga yang masih beroperasi.

Ujarnya, sebelum ini rata-rata pekerja dan pelanggan sering membeli air jualannya yang terletak 200 meter dari pusat beli belah Bumiputera itu.

“Sedikit sebanyak memang terjejas apabila pusat beli belah itu ditutup namun saya nafikan penutupan Malakat Mall itu menjadikan BMF gagal di Melaka.

Seorang lagi peniaga makanan, Mohd Fakhruddin Sazali, 20, pula menyifatkan penutupan Malakat Mall langsung tidak memberi kesan kepadanya kerana dia masih mempunyai banyak pilihan membeli bahan mentah jualan di pasar raya lain yang berhampiran.

“Bukan sebab tidak menyokong produk BMF, tetapi banyak barang yang saya mahukan tidak dijual di Malakat Mall, jadi saya terpaksa mencari barangan itu di pasar raya lain.

“Kempen beli barangan muslim atau BMF ini sebenarnya tidak gagal. Takkanlah disebabkan pusat beli belah itu tutup terus nak katakan BMF itu gagal.

“Pada saya tidak benar kerana saya yakin dan percaya ramai lagi yang menyokong BMF dengan membeli produk BMF yang ada di sekitar pekan Masjid Tanah ini,” katanya.


Pegawai Jabatan Perikanan mengaku tidak bersalah lulus tender kepada syarikat air adik ipar

KOTA BHARU 29 Mac – Seorang pegawai Jabatan Perikanan mengaku tidak bersalah di Mahkamah Sesyen di sini, hari ini atas pertuduhan salah guna kuasa dengan meluluskan tender bernilai RM71,694 kepada sebuah syarikat milik adik iparnya, pada Mei 2019.

Mengikut pertuduhan, dia didakwa menggunakan jawatan sebagai Ketua Cawangan Akuakultur di Pejabat Perikanan Kelantan bagi mendapatkan suapan apabila meluluskan tender membekal dan menghantar tangki akuakultur.

Perbuatan itu didakwa dilakukan di Pejabat Perikanan Kelantan, dekat sini pada 12 Mei 2019 dan tender tersebut diluluskan kepada pemilik YY Indah Enterprise, Yusneffa Yahya yang juga adik ipar tertuduh dengan nilai pembekalan sejumlah RM71,694.

Pertuduhan mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 yang boleh dihukum mengikut Seksyen 24 akta sama, yang memperuntukkan hukuman penjara tidak lebih 20 tahun dan denda tidak kurang lima kali ganda jumlah atau nilai suapan mengikut mana-mana yang lebih tinggi.

Nor Hamizah memohon mahkamah mengenakan jaminan RM10,000 dengan seorang penjamin serta syarat tambahan kepada tertuduh supaya menyerahkan pasport serta melaporkan diri di pejabat SPRM.

Cheah pula memohon jaminan minimum dikenakan memandangkan anak guamnya masih bertugas sebagai pegawai Jabatan Perikanan di Putrajaya dan tiada sebab untuk tertuduh tidak memberi kerjasama kepada mahkamah.

Mahkamah kemudian menawarkan jaminan RM6,000 dengan seorang penjamin dan mengarahkan tertuduh menyerahkan pasport serta melaporkan diri di pejabat SPRM terdekat, setiap awal bulan.


Penghantaran 20 kenderaan perisai APC selesai suku keempat 2023 – MINDEF

Unit Komunikasi Strategik Kementerian Pertahanan dalam kenyataan hari ini memaklumkan perolehan membekal, menghantar dan mentauliah kenderaan perisai APC itu ialah kontrak yang telah dimeterai kerajaan melalui kementerian berkenaan bermula 3 Dis 2021 hingga 2 Dis 2024.

“Melalui kontrak itu, syarikat yang dilantik akan membekalkan sejumlah 20 unit kenderaan APC untuk kegunaan pasukan MALBATT 850 di Lubnan,” menurut kenyataan itu.

Kenyataan itu dikeluarkan sebagai maklum balas kepada laporan akhbar dalam talian semalam yang memetik pengendali akaun Twitter dengan nama ‘Malaysia Defence Review’ yang melaporkan 20 kenderaan APC yang sepatutnya beroperasi pada 2023 akan lewat tiba iaitu bermula 2026 hingga 2028. – BERNAMA


MPAG tingkat tahap kebersihan, keceriaan di Alor Gajah

ALOR GAJAH 13 Mei – Majlis Perbandaran Alor Gajah (MPAG) memperuntukkan sebanyak RM300,000 pada tahun ini bagi melaksanakan kerja kutipan sampah ‘litter picker’ dan sapuan harian demi memastikan tahap kebersihan di daerah itu terpelihara.

Yang Dipertuanya, Tpr. Saifuddin Abdul Karim berkata, bagi mengatasi masalah sampah longgok, pihaknya mewujudkan ‘Task Force’ Sampah Longgok dengan menyediakan perkhidmatan lebih teratur kepada masyarakat setempat.

Katanya, selain itu turut diwujudkan Task Force Tandas Awam yang berfungsi memantau kebersihan tandas awam bagi meningkatkan kualiti kebersihan kemudahan awam itu sebagai persediaan awal menghadapi Tahun Melawat Melaka 2024 (TMM2024).

“MPAG mensasarkan tiga tandas awam mencapai penarafan lima bintang,” katanya ketika berucap pada Majlis Perasmian Sambutan Hari Perbandaran MPAG ke-20 dan Sambutan Hari Raya di Dataran MPAG, di sini, malam tadi.

“Kerja naik taraf sedang rancak dilaksanakan dengan memberi tumpuan di kawasan lapang Rumah Awam Pulau Sebang, naik taraf landskap pintu masuk Melaka di Kuala Linggi dan Bandar Masjid Tanah, kemudahan landskap alat permainan kanak-kanak serta ‘outdoor fitness’ di daerah ini,” katanya.


Lebih 13 juta individu di Malaysia lengkap dua dos vaksin

KUALA LUMPUR 26 Ogos – Sebanyak 42.4 peratus populasi keseluruhan di Malaysia atau 13,842,928 individu telah lengkap menerima dua dos suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

Menerusi perkongsian maklumat di laman Twitter rasmi, JKJAV memaklumkan setakat semalam juga, seramai 18,792,979 individu atau 57.5 peratus sudah menerima dos pertama menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) kini 32,635,907 dos.

Menurut perkongsian maklumat itu, peratusan populasi dewasa yang menerima kedua-dua dos meningkat kepada 59.1 peratus setakat semalam berbanding 58 peratus, pada Isnin.

Dalam pada itu, vaksinasi harian semalam pula sekali lagi mencatat peningkatan kepada 423,380 dos berbanding 420,164 dos pada Isnin, dengan 261,994 daripadanya merupakan dos kedua dan baki 161,386 adalah dos pertama.


98 kematian akibat COVID-19, satu detik hitam buat Malaysia – Dr Noor Hisham

KUALA LUMPUR 30 Mei – “Hari ini (semalam) merupakan satu detik hitam apabila negara mencatatkan kes kematian harian COVID-19 yang tertinggi sejak pandemik ini bermula,” demikian menurut Ketua Pengarah Kesihatan Tan Sri Dr Noor Hisham Abdullah.

Katanya perkembangan itu menyebabkan bilik simpanan mayat di hospital-hospital Kementerian Kesihatan (KKM) kini mula penuh dan semakin sukar untuk menampung pertambahan mendadak jumlah jenazah.

“Dalam tempoh 1 hingga 29 Mei 2021 sahaja, sebanyak 1,144 kematian disebabkan COVID-19 telah direkodkan. Ini merupakan jumlah kes kematian bulanan yang paling tinggi setakat ini,” katanya menerusi hantaran di Facebook malam tadi.

Dr Noor Hisham berkata berikutan itu, perkhidmatan perubatan forensik menyediakan kontena khas khusus untuk jenazah pesakit atau bukan pesakit COVID-19 di lima hospital iaitu Hospital Selayang, Hospital Serdang dan Hospital Sungai Buloh di Selangor; Hospital Sultanah Aminah di Johor Bahru dan Hospital Queen Elizabeth I di Sabah serta satu ‘fleximort’ khusus untuk jenazah pesakit COVID-19 di Hospital Tengku Ampuan Rahimah, Selangor.

Lebih membimbangkan, Dr Noor Hisham berkata jika kes aktif COVID-19 melebihi kemampuan dan kapasiti KKM untuk merawat, doktor akan terpaksa membuat pilihan sukar untuk mengutamakan katil unit rawatan rapi (ICU) bagi pesakit dengan potensi sembuh yang lebih tinggi berbanding pesakit yang potensi sembuhnya lebih rendah.

“Ini adalah implikasi yang tidak diingini oleh setiap petugas kesihatan namun pilihan sukar ini akan terpaksa dilakukan apabila sistem kesihatan mencapai kapasiti maksimum.

Dr Noor Hisham juga berkata dalam mengimbangi nyawa serta kehidupan, adalah penting untuk semua pihak sentiasa meneliti semula keutamaan mereka mengikut keadaan semasa namun bagi KKM dan petugas kesihatan di seluruh negara, keutamaan mereka adalah kesihatan awam dan menyelamatkan nyawa.

“Marilah kita kekal duduk di rumah dan jika anda mempunyai urusan penting di luar, pastikan anda mematuhi SOP agar diri dan ahli keluarga dilindungi.


Pemandu Toyota Hilux ditahan bantu siasatan kes buli jalan raya

BUKIT MERTAJAM, 21 Mac – Polis menahan seorang lelaki yang dipercayai memandu kenderaan pacuan empat roda Toyota Hilux secara berbahaya sehingga hampir menyebabkan kemalangan di Km138.7 Lebuhraya Utara Selatan arah utara, di sini, Jumaat lepas.

Ketua Polis Daerah Seberang Perai Tengah (SPT) ACP Shafee Abd Samad berkata lelaki berusia 30 tahun itu ditahan pada 11.30 pagi semalam ketika hadir di Ibu Pejabat Polis Daerah SPT bagi membantu siasatan kejadian.

Semalam Shafee dilapor berkata berdasarkan rakaman video berdurasi satu minit 35 saat yang tular menerusi laman sosial, kenderaan pacuan empat roda bernombor pendaftaran PMX3338 tersebut telah melakukan buli jalan raya dengan menghimpit sebuah kenderaan yang tidak pasti nombor pendaftarannya sehingga hampir menyebabkan kemalangan. – BERNAMA


TMJ akan taja kos pertukaran rumput Zeon Zoysia di Stadium Nasional

KUALA LUMPUR, 10 Mac – Pemilik kelab Johor Darul Ta’zim (JDT) Tunku Ismail Sultan Ibrahim, akan menaja kos penanaman rumput baharu di Stadium Nasional Bukit Jalil, sebagai hadiah kepada gelanggang keramat skuad Harimau Malaya itu.

Tunku Mahkota Johor (TMJ) menerusi kenyataan di laman Facebook Johor Southern Tigers berkata, rumput yang bakal digunakan ialah jenis Zeon Zoysia, sama seperti di Stadium Sultan Ibrahim milik JDT di Iskandar Puteri, Johor.

“Saya telah mengarahkan pengurusan JDT untuk membantu Perbadanan Stadium Malaysia, bagi memastikan Stadium Nasional mempunyai padang yang kualitinya layak untuk perlawanan bola sepak antarabangsa.

“Bagaimanapun, saya ingin meminta pihak berkuasa stadium untuk memastikan padang itu dijaga dengan rapi, dan semua penggunaan bukan sukan hanya dilakukan jikalau langkah-langkah yang sesuai telah dilakukan bagi memastikan padang tersebut tidak rosak,” titahnya.

Kerja-kerja berkenaan turut merangkumi penyelenggaraan padang, sistem pengudaraan, sistem saliran, pencahayaan buatan serta latihan kepada penyelia rumput, dalam usaha memastikan stadium memiliki padang bertaraf antarabangsa.

Skuad Harimau Malaya kendalian Kim Pan Gon akan beraksi dalam kempen Kelayakan Piala Asia 2023 di Stadium Nasional bertemu pasukan ranking ke-134 dunia Turkmenistan pada 8 Jun, diikuti aksi menentang Bahrain (89) pada 11 Jun dan Bangladesh (186) pada 14 Jun.

Sementara itu, menerusi kemas kini terbaharu di Facebook Johor Southern Tigers, kelab itu berkata Tunku Ismail telah pun menandatangani cek untuk kerja pertukaran padang itu.


RUU Anti Lompat Parti tumpuan Sidang Dewan Rakyat kali ini

KUALA LUMPUR, 15 Julai – Pembentangan Rang Undang-Undang Anti Lompat Parti bakal menjadi tumpuan pada Mesyuarat Kedua Penggal Kelima Parlimen ke-14 yang akan berlangsung selama tiga minggu bermula Isnin (18 Julai) ini.

Rang Undang-undang Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti itu dijangka dibentang atau diletakkan di atas meja Ahli Dewan Rakyat pada Isnin untuk dijadikan rujukan mereka.

Menurut Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dalam kenyataan Rabu lepas, rang undang-undang itu dicadang untuk dibahaskan pada 27 dan 28 Julai, tertakluk kepada budi bicara Yang Dipertua Dewan Rakyat.

Beliau berkata sebelum itu, libat urus Bahagian Hal Ehwal Undang-undang dan Jabatan Peguam Negara (AGC) bersama Ahli Dewan Rakyat kerajaan akan diadakan pada 25 Julai dan libat urus bersama Ahli Dewan Rakyat pembangkang pada 26 Julai.

Setelah mendapat kelulusan Dewan Rakyat dan Dewan Negara, rang undang-undang itu akan dipersembahkan kepada Yang di-Pertuan Agong antara 11 dan 26 Ogos untuk diperkenankan dan pewartaannya dijangka dilaksanakan antara 29 Ogos hingga 2 Sept ini.

Rang undang-undang itu merupakan antara perkara dipersetujui dalam Memorandum Persefahaman (MoU) Transformasi dan Kestabilan Politik antara Kerajaan Persekutuan dan Pakatan Harapan (PH) pada September tahun lepas bagi membentuk satu kerjasama dwipartisan dengan mendukung semangat Keluarga Malaysia.

Dalam pada itu, isu kos sara hidup dijangka menjadi topik perbincangan terutama menerusi soalan Ahli-Ahli Parlimen pada persidangan itu setelah terdapat cadangan daripada PAS supaya sidang khas Parlimen diadakan bagi membincangkan perkara itu.

Sebelum ini, Wan Junaidi dilapor berkata tiada keperluan untuk mengadakan sidang khas itu kerana Ahli Parlimen boleh mengemukakan usul mengenai isu berkenaan semasa persidangan Dewan Rakyat yang akan berlangsung sehingga 4 Ogos.

Selain itu, bacaan kali kedua dan ketiga bagi sembilan rang undang-undang dalam senarai Aturan Urusan Mesyuarat Dewan Rakyat lepas yang ditangguhkan dijangka dibawa ke persidangan kali ini.

Rang undang-undang itu adalah Rang Undang-Undang Perhutanan Negara (Pindaan) 2022; Rang Undang-Undang Pencegahan dan Pengawalan Penyakit Berjangkit (Pindaan) 2021; Rang Undang-Undang Kehadiran Wajib Pesalah-Pesalah (Pindaan) 2021 dan Rang Undang-Undang Antigangguan Seksual 2021.

Rang Undang-Undang Agensi Kawalan Sempadan Malaysia (Pembubaran) 2021; Rang Undang-Undang Racun (Pindaan) 2022; Rang Undang-Undang Kawalan Padi dan Beras (Pindaan) 2022; Rang Undang-Undang Majlis Pembangunan Wilayah Ekonomi Pantai Timur (Pindaan) 2022 dan Rang Undang-Undang Suruhanjaya Bebas Tatakelakuan Polis 2020 yang ditangguhkan berdasarkan Peraturan Mesyuarat 62 Dewan Rakyat.

Sementara itu, mesyuarat kali ini juga bakal menyaksikan sama ada pemilihan Timbalan Yang Dipertua Dewan Rakyat bagi menggantikan Ahli Parlimen Pengerang Datuk Seri Azalina Othman Said dapat dilaksanakan atau ditangguh buat kali ketiga.

Azalina yang melepaskan jawatan itu pada 23 Ogos tahun lepas tetap menggalas tanggungjawab  sebagai Timbalan Yang Dipertua Dewan Rakyat sementara ketika persidangan Dewan Rakyat.

Mesyuarat kali ini juga menyaksikan Menteri Perusahaan Perladangan dan Komoditi Datuk Zuraida Kamaruddin mewakili kerusi Parti Bangsa Malaysia (PBM) setelah mengumumkan keluar Bersatu pada 26 Mei lepas.

Dua lagi Ahli Parlimen turut mewakili parti itu iaitu Larry Soon @ Larry Sng Wei Shien (Julau) dan Steven Choong Shiau Yoon (Tebrau).

Mesyuarat kali ini akan berlangsung dalam fasa peralihan ke endemik dengan Ahli Parlimen dan petugas perlu mematuhi prosedur operasi standard (SOP) ditetapkan termasuk memakai pelitup muka di dalam bangunan, namun tidak perlu lagi menjalani ujian pengesanan COVID-19 setiap dua kali seminggu seperti yang dilakukan pada mesyuarat lepas.


Polis buru dua tahanan Indonesia yang lolos ketika dalam perjalanan ke penjara

JOHOR BAHRU, 12 April – Polis sedang memburu dua tahanan lelaki warganegara Indonesia yang melarikan diri semasa dalam perjalanan dari Mahkamah Kota Tinggi ke Penjara Ledang di Jalan Felda Inas menghala ke Sengkang, pagi semalam.

Menurut beliau kedua-dua tahanan bersama dua lagi tahanan warganegara Indonesia itu sepatutnya menjalani hukuman penjara selama enam bulan di Penjara Ledang setelah didakwa di Mahkamah Kota Tinggi bagi pertuduhan di bawah Seksyen 5(2) Akta Imigresen 1959/63 pada pukul 8 pagi semalam.

“Kesemua mereka ditangkap oleh pihak Anggota Penguatkuasa Maritim Malaysia kerana dipercayai tidak mempunyai pas atau dokumen yang sah masuk ke Malaysia.

“Pada pukul 11.20 pagi, seramai tiga anggota Maritim Malaysia telah ditugaskan membawa empat tahanan warganegara Indonesia dari Mahkamah Kota Tinggi ke Penjara Ledang setelah selesai pertuduhan.

“Semasa dalam perjalanan, dua tahanan telah berjaya membuka gari berantai dan membuka pintu belakang van dan kemudian melarikan diri ke dalam kebun kelapa sawit terbiar berhampiran, di Jalan Felda Inas menghala ke Sengkang,” katanya dalam kenyataan lewat malam tadi.

Tok berkata, susulan itu Op Tutup dijalankan dan pasukan anggota risikan dan operasi Bahagian Siasatan Jenayah Ibu Pejabat Polis Daerah (IPD) Kulai sedang giat mengesan kedua-dua suspek.

“Pihak polis daerah Kulai meminta kerjasama orang awam sekiranya mempunyai maklumat berkenaan suspek yang melarikan diri itu untuk menghubungi bilik gerakan daerah Kulai di talian 07-6637222,” katanya.


Bekalan daging mencukupi sempena Aidiladha

Timbalan Menterinya Datuk Seri Ahmad Hamzah berkata keputusan kerajaan membenarkan pengimportan lebih 12,000 lembu hidup khususnya dari Thailand turut membantu memastikan bekalan itu mencukupi.

“(Bekalan) Lembu korban adalah mencukupi setelah kita buka dan beri kebenaran untuk import lembu dari Thailand,” katanya kepada pemberita selepas merasmikan Seminar Pemadanan Pekerjaan Subsektor Tanaman di sini hari ini.

Pada 7 Jun 2021, Jabatan Perkhidmatan Veterinar (JPV) menggantung import lembu dan kerbau dari Thailand berkuat kuasa serta-merta selepas menilai risiko penularan penyakit kulit kental (LSD) yang dilaporkan di lebih 41 wilayah di Thailand.

Selepas beberapa perjumpaan, perbincangan dan penambahbaikan beberapa peraturan dan prosedur import, JPV menarik balik larangan import lembu dan kerbau dari Thailand berkuat kuasa serta-merta pada 15 Mac lepas.Pada 2021, Malaysia mengimport sebanyak 12,405 ekor lembu dari Thailand sempena sambutan Aidiladha berbanding 12,553 ekor pada 2020.

Terdahulu dalam ucapannya, Ahmad berkata warga tempatan terutama belia disaran merebut tawaran kerja dalam sektor tanaman agromakanan bagi mengurangkan kebergantungan pekerja asing dalam sektor itu.

“Jabatan Pertanian menyasarkan pengurangan pekerja asing sebanyak 10 peratus hingga 2030 dengan adanya peningkatan penggunaan teknologi dan penglibatan belia tempatan dalam sektor agromakanan,” katanya.

Menurut Ahmad, rekod Jabatan Imigresen Malaysia turut menunjukkan 156,334 pekerja asing aktif di Malaysia bagi tempoh setakat 30 Jun 2019 dengan bekerja dalam sektor pertanian.

Beliau berkata ketika ini sektor tanaman juga memerlukan hampir 46,000 pekerja asing dan warga tempatan disaran merebut peluang dalam sektor tersebut.


Melaka United lunas dendam, berjaya ke suku akhir Piala FA

KELAB Bolasepak Melaka United (Melaka United FC) menempah slot ke suku akhir Piala FA apabila berjaya menundukkan PJ City FC 2-1, malam tadi.

Dalam aksi di Stadium Hang Jebat, Melaka selaku tuan rumah terlebih dahulu membuka tirai jaringan pada minit ke-11 menerusi Sony Norde.

Besambung di babak kedua, pasukan pelawat bagaimanapun menggandakan asakan dan hasilnya mereka berjaya menyamakan kedudukan pada minit ke-50 menerusi Darren Lok.

Namun, keputusan itu hanya bertahan lima minit apabila Melaka United kembali di depan menerusi Adriano Narcizo yang menjaringkan gol pada minit ke-55.

Kemenangan itu bukan sahaja melayakkan Melaka United mara ke suku akhir, bahkan turut berjaya menebus kekalahan pada pasukan sama dalam aksi Liga Super 5 Mac lalu.


JAKIM diarah selaras bantuan Musa’adah bantu mangsa banjir kilat di Baling

Menteri di Jabatan Perdana Menteri (Hal Ehwal Agama) Datuk Idris Ahmad berkata selain JAKIM, agensi-agensi hal ehwal Islam di bawah jabatannya juga telah diminta untuk turut bersama turun ke lapangan bagi menghulurkan bantuan.

“Saya mengikuti laporan media yang melaporkan kejadian banjir lumpur melanda beberapa kawasan di daerah Baling, Kedah. Dari lubuk hati yang dalam, saya berasa amat dukacita dan bersimpati dengan para penduduk yang terlibat,” katanya dalam catatan di laman Facebooknya.

Beliau turut mendoakan semua pihak yang terlibat dikurniakan kesabaran serta ketabahan menghadapi ujian itu, selain menyeru seluruh masyarakat termasuk jemaah haji di Makkah bersama-sama mendoakan keselamatan dan kesejahteraan negara.

Setakat pukul 2 pagi tadi 334 mangsa banjir dari sembilan kampung di Baling dipindahkan ke beberapa pusat pemindahan sementara (PPS) dengan 85 rumah dilaporkan terjejas ekoran bencana banjir kilat kira-kira pukul 4 petang semalam.

Sementara itu Menteri Kanan Pendidikan Datuk Dr Radzi Jidin berkata Jabatan Pendidikan Kedah serta Pejabat Pendidikan Baling telah diminta bersiap sedia dan mengambil tindakan sewajarnya, termasuk membuka sekolah untuk dijadikan PPS banjir.

“Saya akan terus mengikuti perkembangan situasi ini dan memastikan kebajikan warga pendidikan yang terkesan diberikan perhatian. Sama-sama kita doakan semoga banjir tidak berlarutan dan usaha membantu serta menyelamatkan penduduk terlibat dipermudahkan,” katanya menerusi catatan di Facebooknya.


Muhyiddin penerima pertama suntikan vaksin COVID-19

“Ya saya sahkan PM adalah orang pertama disuntik vaksin Pfizer sebab nak beri keyakinan kepada orang ramai bahawa vaksin selamat diguna pakai,” katanya dalam rancangan Ruang Bicara terbitan Bernama TV malam semalam (Khamis).

Pada 4 Februari lalu, Muhyiddin berkata kerajaan akan memulakan Program Imunisasi COVID-19 Kebangsaan mulai hujung bulan ini, dengan kerajaan menyasarkan 80 peratus populasi negara ini atau 26.5 juta individu menerima vaksin yang akan diberikan secara percuma dalam tiga fasa.

Fasa pertama dari Februari hingga April adalah untuk sejumlah 500,000 petugas barisan hadapan yang terlibat secara langsung dalam memerangi wabak itu, fasa kedua dari April-Ogos adalah bagi kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi seperti penyakit jantung, obesiti, diabetes dan tekanan darah tinggi selain golongan orang kurang upaya (OKU).

Menjawab dakwaan kononnya Malaysia menerima vaksin COVID-19 agak lewat berbanding negara maju lain serta negara jiran, Khairy menjelaskan ini kerana Malaysia lebih fokus kepada perancangan program imunisasi vaksinasi yang lebih cekap dan berkesan untuk dijalankan sepanjang tahun sebaik sahaja vaksin diterima akhir bulan ini.

“Kita tidaklah lambat sangat seperti Australia, Korea Selatan dan Jepun yang masih mengkaji (vaksin yang sesuai). Saya suka mempercepatkan proses pembelian dan penghantaran dan selama ini mengikut perjanjian termeterai, kita akan terima pada Februari,” tambah beliau.

Khairy berkata Indonesia mendapat vaksin Sinovac awal kerana negara itu merupakan tempat ujian manakala Singapura membuat pelaburan dengan pengeluar vaksin Pfizer-BioNTech.

“Saya rasa Malaysia tidaklah lewat sangat kerana kita tepati perjanjian. Apabila kita menerimanya (vaksin), kita akan dapat buat program vaksinasi. Tidak guna ada vaksin yang banyak tetapi tidak dapat membuat suntikan berkesan,” katanya.


Tahun Baharu 2021: Agong, Permaisuri doa negara pulih daripada musibah COVID-19

KUALA LUMPUR 31 Dis – Menzahirkan harapan tahun baharu 2021 akan lebih baik, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berharap vaksin COVID-19 yang bakal diterima kelak akan melandaikan keluk pandemik, sekali gus memutuskan transmisi koronavirus di Malaysia.

Datuk Pengelola Bijaya Diraja Istana Negara Datuk Ahmad Fadil Shamsuddin berkata Al-Sultan Abdullah dan Tunku Azizah turut menzahirkan harapan agar rakyat terus cekal dan sabar mengharungi pelbagai ujian ekoran wabak COVID-19 serta berdoa supaya musibah yang melanda pulih.

Penularan wabak COVID-19 yang melanda dunia dan negara sejak awal tahun ini telah memaksa rakyat menjalani kehidupan harian di luar kebiasaan dalam pelbagai aspek malah mengancam keselamatan diri dan menjejaskan kesejahteraan ekonomi negara serta sosioekonomi rakyat.

“Seri Paduka Baginda berdua turut mengambil kesempatan ini menzahirkan rasa syukur ke hadrat Ilahi kerana dengan limpah kurnia-Nya, Malaysia sentiasa dirahmati nikmat keamanan dan perpaduan meskipun sepanjang  2020, negara yang kita cintai bersama ini dilanda pelbagai ujian,” katanya dalam kenyataan yang dikeluarkan Istana Negara hari ini.

Menzahirkan ucapan selamat menyambut Tahun Baharu 2021 kepada seluruh rakyat Malaysia, Seri Paduka berdua menasihati rakyat supaya sentiasa menjaga keselamatan dan kesihatan diri serta keluarga dengan mematuhi prosedur operasi standard (SOP) yang ditetapkan oleh kerajaan.

“Sesungguhnya, Seri Paduka Baginda berdua sentiasa inginkan kesejahteraan dan kemakmuran rakyat jelata terpelihara dan ini amat bergantung kepada kestabilan politik dan pentadbiran negara,” katanya.

Dalam usaha mengekalkan kestabilan itu, Seri Paduka Baginda berdua sekali lagi menasihati semua pihak, khususnya ahli-ahli politik supaya mengurangkan agenda dan ketegangan politik dengan bersama-sama berganding bahu dan memberi tumpuan membela kebajikan rakyat serta mengutamakan proses pemulihan ekonomi negara.

“Seharusnya, kita semua perlu sentiasa bermuhasabah untuk mengambil iktibar serta teladan daripada peristiwa dan cabaran yang telah dilalui pada tahun lalu untuk memperbaiki diri, keluarga, komuniti dan negara secara keseluruhannya,” titah Seri Paduka.

Al-Sultan Abdullah dan Tunku Azizah turut berdoa agar keamanan dalam negara dapat dikekalkan serta keharmonian hubungan antara kaum, kemakmuran ekonomi dan kesejahteraan hidup rakyat yang sentiasa berpegang pada prinsip rukun negara dan keluhuran Perlembagaan Persekutuan.

“Allah SWT sentiasa membantu orang-orang yang berusaha, dengan semangat perpaduan dan daya tahan yang jitu kita mampu bersama menghadapi segala cabaran dan ujian.

Mengajak seluruh rakyat bersama-sama mendoakan negara sentiasa dilindungi daripada segala bentuk ancaman serta dikurniakan perpaduan dan kemakmuran berkekalan, Seri Paduka berdua mendoakan pemerintah, pemimpin dan rakyat di negara ini terus dirahmati dan diberkati Allah SWT. – BERNAMA


Airasia food kini di Melaka, JB

KUALA LUMPUR 26 Ogos – Airasia food, iaitu platform perkhidmatan penghantaran makanan oleh airasia Super App kini menawarkan perkhidmatannya secara serentak ke dua bandar utama iaitu Melaka dan Johor Bahru (JB).

Syarikat berkenaan dalam satu kenyataan memaklumkan, perkhidmatan yang diperluaskan itu adalah satu berita baik kepada pengusaha dan peniaga kecil makanan dan minuman memandangkan mereka kini boleh memanfaatkan caj komisen terendah dalam industri menerusi airasia food.

Kata kenyataan itu, sebagai simbolik pelancaran di dua lokasi baharu itu pelanggan di Melaka dan JB bakal menikmati promosi ‘hidangan percuma’ bermula sekarang sehingga 6 September depan.

Sementara itu, Ketua e-Dagang airasia Super App, Lim Ben-Jie berkata, airasia food diperluaskan dengan tujuan untuk membantu pengusaha makanan dan minuman yang berdepan cabaran dari segi kewangan berikutan caj komisen tinggi serta yuran tersembunyi yang dikenakan oleh platform penghantaran makanan lain.

“Airasia food berbangga untuk meneruskan misi kami di dua negeri di Malaysia hari ini yang menandakan lokasi keenam dan ketujuh, dan tidak lama lagi di Ipoh sebagai lokasi kelapan.

“Caj komisen terendah dalam industri dan proses pendaftaran yang mudah oleh airasia food telah menjadikan platform kami sebagai pilihan dan kira-kira 80 peratus peniaga tempatan yang berdaftar adalah pemilik restoran persendirian atau penjaja.

“Kami juga amat berbesar hati untuk berkongsi bahawa 88 peratus peniaga di semua lokasi menerima peningkatan pesanan sejak mendaftar dengan airasia food.

“Selain itu, peniaga kecil boleh memanfaatkan inisiatif pemasaran strategik kami seperti promosi Hidangan Percuma yang sentiasa dijalankan dan kini terkenal di kalangan pelanggan dan peniaga kami,” katanya seperti dipetik Berita Harian.

Mengulas lanjut, Ben-Jie berkata, selain memberi manfaat kepada pelanggan dan peniaga, airasia food juga bakal membuka lebih banyak peluang pekerjaan di kedua-dua negeri menerusi khidmat pasukan penghantaran.

Menurutnya, pasukan penghantaran airasia akan mendapat faedah seperti menjana pendapatan sehingga RM2,000 seminggu, pulangan wang tunai sehingga RM2,000, elaun kerosakan telefon, perlindungan COVID-19, perubatan dan banyak lagi.

“Sebagai Allstar (kakitangan airasia), mereka juga diberi peluang untuk mempelajari kemahiran baharu dan berkembang dalam organisasi syarikat dengan kerjaya pilihan mereka sama ada untuk menjadi sebahagian daripada syarikat digital atau penerbangan.


Pindaan Akta 342: Syarikat langgar SOP boleh dikompaun sehingga RM1 juta – Khairy

Menteri Kesihatan Khairy Jamaluddin berkata itu antara inti pati pindaan Akta 342 yang akan dibentangkan pada persidangan Dewan Rakyat Khamis depan.

“Untuk individu jumlah maksimum kompaun akan kekal sebanyak RM10,000 tetapi berdasarkan situasi sekarang yang melibatkan pelaksanaan kuarantin di rumah dan sebagainya, pindaan itu juga akan menyentuh perkara seperti pemasangan peranti pengawasan,” katanya dalam program Bicara Naratif Khas: Menilai Ketegasan Kementerian Kesihatan (KKM) terbitan Radio Televisyen Malaysia (RTM) malam ini.

Khairy berkata pindaan itu juga amat penting dari segi penguatkuasaan kerana perkara itu akan melibatkan penurunan kuasa yang akan membenarkan bukan sahaja penguatkuasaan boleh dijalankan oleh pegawai penguat kuasa KKM tetapi juga oleh pihak berkuasa tempatan untuk mengambil tindakan.

Beliau berkata pindaaan akta itu akan melibatkan garis panduan yang jelas supaya tidak ada isu penyalahgunaan kuasa selain memberi penekanan bahawa perkara itu adalah bertujuan untuk ‘future proofing’ bagi memastikan perubahan tingkah laku dalam kalangan masyarakat.

Khairy menegaskan pihak KKM sentiasa komited dan mengambil pendirian yang tegas untuk memastikan keselamatan semua dalam usaha untuk mengawal pandemik COVID-19 dan turut mengingatkan orang ramai supaya terus mematuhi SOP yang ditetapkan. – BERNAMA


Lima bangunan berisiko di Hospital Queen Elizabeth dikosongkan- Khairy

KOTA KINABALU 4 Sept – Lima bangunan berisiko di Hospital Queen Elizabeth (HQE) di sini, terletak berhampiran kawasan tanah runtuh yang memusnahkan stor simpanan ubat-ubatan Kementerian Kesihatan (KKM) malam tadi, telah dikosongkan sebagai langkah keselamatan.

Menteri Kesihatan Khairy Jamaluddin berkata, lima bangunan itu terletak di Kompleks C hospital tersebut iaitu Stor Ubat dan Consumable, Wad Perubatan Kronik, Wad Rehab, Klinik Tibi dan Sleep Lab.

Beliau berkata runtuhan seluas 20 meter lebar itu juga telah menyebabkan kerosakan struktur bangunan Sleep Lab dan stor Hospital Support Services (HSS).

“Beberapa langkah akan diambil termasuklah baik pulih segera oleh Jabatan Kerja Raya dan bantuan kebajikan khas kepada kakitangan yang terkesan akibat kejadian ini.

“Saya sendiri akan ke Kota Kinabalu Isnin ini bagi melihat sendiri keadaan di sana dan akan mengadakan perbincangan lanjut bersama Kerajaan Negeri Sabah bagi memperincikan tindakan seterusnya yang perlu diambil,” katanya menerusi perkongsian di laman Facebooknya hari ini.

Tiada kemalangan jiwa dilaporkan dalam kejadian tanah runtuh yang memusnahkan stor simpanan ubat-ubatan KKM di Kampung Kopungit di sini malam tadi, yang turut menyebabkan tiga kenderaan dan sebuah motosikal kakitangan KKM, serta tiga kenderaan orang awam tertimbus.

Sementara itu, Menteri Pembangunan Masyarakat dan Kesejahteraan Rakyat Sabah Shahelmey Yahya ketika ditemui pemberita di lokasi kejadian di sini hari ini berkata, semua langkah keselamatan telah diambil bagi memastikan tiada kejadian yang tidak diingini berlaku di kawasan tersebut.

“Bangunan berisko telah dikosongkan, manakala kami juga telah meminta pihak pengurusan utiliti mengalihkan tiang dan wayar di kawasan itu, pada masa ini keadaan terkawal dan operasi HQE berjalan seperti biasa,” katanya.

Mengulas kejadian banjir di negeri ini, Shahelmey berkata, pihak berkuasa tempatan diminta memastikan semua parit dan sungai di negeri ini berfungsi dengan baik bagi memastikan kejadian banjir tidak menjadi lebih buruk.

Beliau berkata rakyat diminta supaya bersabar menghadapi bencana banjir yang berlaku dan kerajaan negeri kini sedang berusaha sedaya upaya bagi membantu mereka yang terlibat.


60 peratus penggiat pelancongan Melaka sudah divaksin

REMBIA 28 Ogos – Kira-kira 60 peratus penggiat industri pelancongan di negeri ini sudah menerima vaksinasi lengkap dua dos dan bukan sebaliknya seperti dilaporkan sebelum ini.

Exco Pelancongan Datuk Muhammad Jailani Khamis berkata, beliau meminta maaf kerana terdapat sedikit kekeliruan mengenai data terdahulu yang diumumkan pagi tadi.

“Jadi angka 60 peratus telah menerima vaksin itu kalau kita lihat sudah hampir dengan rancangan awal kita yang menganggarkan sekurang-kurangnya sekitar 70 peratus penggiat pelancongan telah divaksin,” katanya dalam satu kenyataan kepada Melaka Hari Ini di sini hari ini.

Terdahulu, Muhammad Jailani hari ini hadir program Pasar Segar Terkawal sempena sambutan Hari Kemerdekaan negara ke-64 anjuran Lembaga Pemasaran Pertanian Persekutuan (FAMA) Melaka di perkarangan JAPERUN Rembia.

“Ada sesetengah pengusaha hotel mereka mungkin sudah tidak mempunyai bisnes atau dia buat penutupan sementara sebab itu dia tidak mendapat vaksin.

“Kita minta tolong segerakan vaksin kerana Melaka mesti memasuki Fasa 2 Pelan Pemulihan Negara (PPN) menjelang September ini sebab menjelang Disember memang kita nak buka sektor pelancongan supaya sektor kita kembali revive (bertenaga),” katanya.

Tambahnya, kerajaan negeri juga akan memastikan 40 peratus yang belum divaksin itu akan menerima dos di bawah program vaksinasi khas sektor pelancongan di peringkat kerajaan negeri dan program “Free COVID Destination” di bawah Kementerian Pelancongan, Seni dan Budaya Malaysia Negeri Melaka (MOTAC).

“Bahagian Promosi Pelancongan (BPP) juga telah mendapat data penggiat industri pelancongan yg masih belum terima vaksin yang dianggarkan sekitar 600 orang.

“Mereka ini terlibat dalam sektor perhotelan, tempat tarikan, ejen pelancongan dan golf serta pemandu pelancong dan berdasarkan data ini kita sasarkan untuk masuk ke Fasa 3 PPN selewat-lewatnya Oktober depan,” katanya.


Polis buru pengasas produk kecantikan cium bibir kanak-kanak

KUALA LUMPUR 17 Feb. – Polis sedang mengesan seorang lelaki pengasas produk kecantikan bagi membantu siasatan berhubung videonya yang tular dalam media sosial memaparkan seorang lelaki mencium bibir seorang kanak-kanak lelaki.

Penolong Pengarah Bahagian Siasatan Jenayah Seksual, Wanita dan Kanak-kanak Bukit Aman (D11), Jabatan Siasatan Jenayah Bukit Aman, Asisten Komisioner Siti Kamsiah Hassan berkata pihaknya juga sedang mengesan kanak-kanak berkenaan serta saksi kejadian.

Menerusi carian pengguna media sosial, pengasas produk kecantikan terbabit memuat naik beberapa video yang memaparkan perilaku sedemikian menerusi akaun TikTok miliknya yang kini sudah dinyahaktif.


Amaran hujan berterusan di Pahang, Johor – MetMalaysia

KUALA LUMPUR, 10 Feb – Jabatan Meteorologi Malaysia (MetMalaysia) mengeluarkan amaran hujan berterusan tahap buruk dan waspada yang dijangka berlaku di Pahang dan Johor sehingga esok.

Sementara itu hujan tahap waspada iaitu hujan berterusan dijangka berlaku di Pekan (Pahang), Segamat, Kluang dan Kota Tinggi yang ketiga-tiganya di Johor.- BERNAMA


Kematian seorang gadis di Baling bukan sebab vaksin- JKN Kedah

“Beliau telah menerima satu dos suntikan vaksin COVID-19 pada 5 September lalu di pusat pemberian vaksin Dewan Tun Abdul Razak, Baling.

“Namun begitu, 20 hari selepas divaksin iaitu pada 25 Sept 2021, beliau dibawa ke Hospital Baling kerana tidak sedarkan diri. Tahap kesihatan beliau cepat merudum dan kemudiannya disahkan meninggal dunia,” katanya dalam kenyataan di sini hari ini.

Beliau berkata jenazah telah dibawa ke Hospital Sultanah Bahiyah, di sini untuk bedah siasat yang mendapati Allahyarham meninggal dunia disebabkan ‘ruptured thoracic aneurysm’ (saluran darah pecah) dan tiada kaitan dengan suntikan vaksin COVID-19.

“JKN Kedah mengucapkan takziah kepada keluarga arwah atas kehilangan ini. Jabatan ini ingin menasihati masyarakat umum agar elakkan mempercayai serta menyebarkan berita yang tidak disahkan dan dapatkan maklumat yang sahih berkaitan COVID-19 serta vaksin COVID-19,” katanya.


Hanya pokok berakar tunjang akan ditanam di Melaka

SUNGAI RAMBAI 17 November – Kerajaan Negeri menerusi Pihak Berkuasa Tempatan (PBT) telah menetapkan hanya pokok berakar tunjang sahaja ditanam bagi tujuan landskap di seluruh negeri.

Exco Perumahan, Kerajaan Tempatan dan Alam Sekitar negeri Datuk Zaidi Attan berkata, perkara itu diputuskan menerusi Majlis Mesyuarat Kerajaan Negeri (MMKN) dalam memastikan keselamatan nyawa orang awam, khususnya di lokasi riadah.

Katanya, menerusi mesyuarat itu turut diputuskan pembatalan dasar sedia ada mengenai cantasan pokok-pokok dalam negeri ini, yang mana ia telah mendapat persetujuan semua pihak.

“Pada masa sama, PBT juga membuat keputusan untuk membatalkan dasar cantasan pokok. Dasar ini terpakai bagi pokok-pokok yang menimbulkan bahaya dan ia akan ditebang di mana penebangan pokok ini telah bermula di Pantai Puteri.

“Manakala, bagi pokok-pokok warisan yang berusia ratusan tahun seperti di Banda Hilir pula, ia akan dipotong separuh pokok, bermaksud tidak membunuh pokok cuma menyelenggara dengan memotongnya separuh,” katanya.

Beliau berkata demikian kepada media selepas merasmikan Majlis Program Sentuhan Masyarakat Aspirasi Perbadanan Kemajuan Negeri Melaka (PKNM) bersama #KeluargaMalaysia tahun 2022 di RnR Sungai Rambai di sini, hari ini.

“Penyelenggaraan dilakukan PBT secara berkala mengikut jenis pokok, seperti pokok-pokok renek, kita akan selenggara dua bulan sekali, manakala jika pokok itu didapati besar saiznya, manakala kerja selenggara akan dilakukan setahun dua kali,” katanya.

Tambah Zaidi, penjagaan dan penyelenggaraan pokok bukan hanya dilaksanakan oleh PBT sahaja, malahan agensi kerajaan lain seperti Jabatan Perhutanan turut terpakai untuk melaksanakan dasar mencantas pokok yang mengancam nyawa.

“Agensi berkaitan seperti Jabatan Perhutanan turut terlibat dalam mencantas atau menebang pokok-pokok yang dilihat mengancam nyawa ini, sebagai contoh di laluan Sungai Udang menghala ke Masjid Tanah, Jabatan Perhutanan akan melaksanakan penyelenggaraan pokok-pokok tersebut sekiranya dilihat mengancam nyawa.

“Untuk memotong atau mencantas pokok ini, fokus PBT adalah di kawasan pelancongan, laluan persekutuan, laluan negeri dan seterusnya ke kawasan jalan raya, taman perumahan dan kampung,” katanya.


Tahanan Polis meninggal dunia di Hospital Tanah Merah akibat COVID-19

KUALA LUMPUR 26 Feb – Kematian seorang tahanan lelaki warganegara Myanmar di Hospital Tanah Merah, Kelantan awal pagi tadi  disahkan adalah akibat jangkitan COVID-19.

Pengarah Jabatan Integriti dan Pematuhan Standard (JIPS) Bukit Aman Datuk Azri Ahmad berkata lelaki  berkenaan ditahan semalam oleh anggota polis daripada Balai Polis Jeram Perdah, Pasir Mas bagi membantu siasatan di bawah Seksyen 6 (1) (c) Akta Imigresen 1959/63.

“Ujian awal mendapati lelaki berkenaan positif COVID-19 dan kemudian dihantar ke Hospital Tanah Merah bagi mendapatkan rawatan, lelaki itu ditempatkan di wad COVID-19 pada pukul 4 petang hari yang sama dan pada pukul 2.22 pagi hari ini (26 Feb) lelaki itu disahkan meninggal dunia akibat virus berkenaan,” katanya dalam satu kenyataan di sini hari ini


UiTM lapor polis dakwaan gangguan seksual oleh tenaga pengajar

SHAH ALAM 18 Jun – Universiti Teknologi MARA (UiTM) telah membuat laporan polis dan aduan kepada Suruhanjaya Komunikasi dan Multimedia bagi memudahkan proses penyiasatan berhubung dakwaan gangguan seksual dilakukan oleh seorang tenaga pengajar terhadap beberapa pelajar yang tersebar dalam media sosial baru-baru ini.

Ketua Perhubungan Awam, Media dan Protokol Jabatan Komunikasi Korporat UiTM Nora Noordin berkata, universiti itu juga telah mengarahkan jawatankuasa siasatan dalaman untuk meneliti dan menjalankan siasatan terperinci terhadap segala dakwaan yang bersangkutan.

“Universiti sama sekali tidak akan berkompromi dan akan mengambil tindakan tegas terhadap mana-mana staf yang mengambil kesempatan atau menyalahgunakan kuasa mereka sebagai staf kerana UiTM amat mengutamakan keselamatan, kebajikan dan kualiti seluruh warganya, khususnya dalam mengamalkan budaya integriti dan profesional yang tinggi,” katanya dalam kenyataan hari ini.

Beliau berkata orang ramai, terutama ibu bapa tidak perlu bimbang kerana kebajikan, keselamatan dan hal ehwal pelajar adalah keutamaan universiti dan tindakan tegas akan diambil terhadap sesiapa sahaja yang terlibat mengikut peraturan dan ketetapan universiti sedia ada.


Malaysia sedia benarkan kemasukan 32,000 pekerja ladang termasuk dari Indonesia

KUALA LUMPUR 25 Okt – Kementerian Perusahaan Perladangan dan Komoditi (KPPK) mengumumkan kesediaan Malaysia untuk membenarkan kemasukan 32,000 pekerja ladang termasuk dari Indonesia.

Namun ia bergantung kepada perjanjian persefahaman (MOU) yang akan dipersetujui dalam masa terdekat, kata kementerian itu dalam satu kenyataan hari ini.

“Keputusan itu dianggap sebagai situasi menang-menang apabila bagi rakyat Indonesia, mereka akan mendapat pekerjaan dan pendapatan lumayan sementara Malaysia pula dapat menyelesaikan masalah kekurangan pekerja yang mengakibatkan kerugian besar kepada industri sawit,” katanya.

Pada lawatan rasmi ke luar negara yang pertama dilakukan sejak menerajui KPPK, Zuraida mengadakan pertemuan dua hala dengan tiga anggota Kabinet Indonesia iaitu Menteri Koordinator Bidang Perekonomian, Airlangga Hartarto; Menteri Perdagangan, Muhammad Lutfi dan Menteri Tenaga Kerja, Ida Fauziyah.

Menurut KPPK, Malaysia dan Indonesia turut menzahirkan kebimbangan berikutan kempen anti minyak sawit oleh negara-negara Kesatuan Eropah (EU), Australia dan Oceania.

“Kempen itu tidak berasas dan tidak menggambarkan kelestarian industri minyak sawit sebenar, selain bercanggah dengan komitmen EU kepada Pertubuhan Perdagangan Dunia (WTO) untuk mengamalkan amalan perdagangan bebas,” katanya.

KPPK yang bertanggungjawab menjaga kepentingan industri sawit akan berusaha sehabis baik  untuk melindungi industri sawit negara bagi memastikan industri ini terus berkembang dan memberikan sumbangan kepada pembangunan ekonomi negara dan rakyat. – BERNAMA


Jepun optimis prospek hubungan ekonomi yang lebih kukuh dengan Malaysia

Beliau berkata Jepun adalah rakan perdagangan keempat terbesar bagi Malaysia pada tahun lepas dan sumber terbesar pelaburan langsung asing ke negara ini dengan menyumbang satu pertiga daripada jumlah pelaburan.

“Wujud prospek yang memberangsangkan bahawa hubungan baik ini akan lebih diperkukuhkan,” katanya dalam sidang akhbar selepas menyaksikan majlis menandatangani memorandum persefahaman antara SIRIM Bhd dan Hitachi Asia (M) Sdn Bhd secara maya di sini, hari ini.

Mengenai unjuran, Oka berkata Malaysia dalam kedudukan yang baik untuk menarik syarikat-syarikat asing termasuk dari Jepun untuk mengembangkan asas rantaian bekalan mereka ke negara ini.

“Berbanding menumpukan kepada satu tempat, kita perlu mempelbagaikan pangkalan pengeluaran untuk menjadikan keseluruhan rantaian bekalan kurang terjejas disebabkan krisis luaran yang tidak dijangka,” katanya.


Empat remaja selamat, dua dikhuatiri lemas mandi sungai di Penampang

PENAMPANG, 19 Jun – Empat remaja terselamat manakala dua lagi dikhuatiri lemas ketika mandi-manda di sungai berhampiran Kampung Pogunon, dekat sini, semalam.

Dalam kejadian kira-kira 4 petang, empat remaja lelaki berusia 17 tahun terbabit dikenali sebagai Jeremiah Maxwell, Constant Felix, Jameson Johnwai dan Bryan Lee berjaya diselamatkan oleh pasukan penyelamat.

Jabatan Bomba dan Penyelamat Malaysia (JBPM) Sabah dalam kenyataan memaklumkan sepasukan anggota bomba digegaskan ke lokasi sejurus menerima panggilan kecemasan berhubung kejadian itu.

“Operasi mencari dan menyelamat (SAR) dijalankan di sekitar kawasan mangsa dilaporkan hanyut. Operasi SAR dijalankan dengan kaedah surface rescue. Empat mangsa terperangkap di sungai telah berjaya diselamatkan dan mereka tidak mengalami kecederaan.


PRU15: Henti sabotaj, pastikan kemenangan BN – PM

BERA, 16 Okt – Perbuatan sabotaj atau ‘cah keting’ perlu dihentikan bagi memastikan kemenangan Barisan Nasional (BN) pada Pilihan Raya Umum Ke-15 (PRU15) untuk membentuk kerajaan yang stabil, tegas Perdana Menteri Datuk Seri Ismail Sabri Yaakob.

Beliau yang juga Naib Presiden UMNO berkata ahli parti seharusnya meletakkan kepentingan parti sebagai keutamaan kerana ‘siapa juga yang dipilih sebagai calon pada pilihan raya membawa bendera parti’, bukannya bertanding atas kapasiti individu dan kemenangan mereka adalah untuk BN.

“Dalam pilihan raya semua hendak bertanding dan ramai yang layak untuk menjadi calon…Nak berangan sedikit mahu menjadi calon ok lah, tapi jangan sebab kita hendak bertanding, kita sabotaj kawan yang bertanding, bergerak ke hulu ke hilir untuk pastikan kawan kita kalah.

“Jangan fikir tentang kita sahaja. Kita seronok dua, tiga hari sahaja kerana kawan kalah, tetapi akhinya yang menderita ialah rakyat. Bayangkan perasaan ahli yang masuk parti daripada usia muda, tidak tidur malam bekerja untuk parti, (sudah pasti kecewa) apabila melihat pimpinan sendiri yang sabotaj sesama sendiri,” katanya.

Ismail Sabri berkata demikian semasa berucap merasmikan Mesyuarat Perwakilan UMNO Bahagian Bera di Dewan Konvensyen Majlis Daerah Bera di sini hari ini.

Perdana Menteri turut menegaskan keputusan PRU14 yang menyaksikan BN gagal membentuk kerajaan di Persekutuan, perlu dijadikan pengajaran untuk menguatkan kesepakatan supaya BN menang besar kali ini, untuk mengelak ketidakstabilan politik sehingga menyebabkan pertukaran kepimpinan negara beberapa kali sejak 2018.

“Pilihan raya kali ini berbeza. Dulu, UMNO dan BN masuk pilihan raya dengan jangkaan mesti menang dan mesti boleh membentuk kerajaan di Putrajaya. Namun, selepas PRU14, jaminan 100 peratus ini tidak boleh lagi diberikan, tidak boleh lagi ambil mudah dan kita kena kerja keras untuk memastikan kemenangan BN,” katanya.

Ismail Sabri yang juga Ketua UMNO Bahagian Bera juga mengimbau selepas keputusan PRU14 diumumkan, yang menurut beliau walaupun berjaya mengekalkan kerusi Parlimen Bera dengan majoriti 2,311 undi, kemenangan itu tidak sama apabila mengetahui ramai rakan dalam parti tewas.

“Biasa selepas keputusan pilihan raya, kita di Bera akan berjamu…kawan-kawan dari MIC bawa bunga malai. Tetapi malam itu, di Bera kita senyap sahaja dan terus saya beritahu tak perlu bawa bunga kerana walaupun Bera menang, ia tidak bermakna.

“Jangan lupa dan jangan ambil mudah. Pengalaman pada PRU14 kena dijadikan pengajaran. Kali ini, kita kena bekerja lebih keras kerana Parlimen Bera sudah berbeza. Semua mata melihat ke sini kerana di sini Parlimen Perdana Menteri,” katanya.

Sehubungan itu, Ismail Sabri mengingatkan jentera UMNO, MCA dan MIC untuk bekerja sebagai ‘satu keluarga’ untuk mengekalkan kemenangan besar BN di Parlimen Bera dan Dewan Undangan Negeri (DUN) Guai dan Kemayan, selain merampas semula DUN Triang daripada Pakatan Harapan.

Gerak kerja itu juga, menurut beliau harus bermula seawal mungkin memandangkan pilihan raya umum sudah terlalu hampir selepas beliau mengumumkan pembubaran Parlimen pada 10 Okt lepas, dengan perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.


Warga emas disyaki bunuh isteri direman seminggu

IPOH 10 Ogos – Seorang lelaki warga emas berusia 72 tahun yang disyaki membunuh isterinya di sebuah rumah teres dua tingkat di Taman Desa Cahaya dekat Gopeng, semalam, kini direman tujuh hari.

Ketua Polis Daerah Kampar Superintendan Hasron Nazri Hashim berkata, lelaki yang tidak mempunyai rekod jenayah itu direman bermula hari ini untuk siasatan lanjut mengikut Seksyen 302 Kanun Keseksaan.

Semalam, media melaporkan seorang wanita warga emas Orang Kurang Upaya (OKU) berusia 74 tahun ditemukan mati dengan kesan kelar oleh anak perempuannya dan dua cucu yang pergi ke rumah berkenaan selepas menerima panggilan telefon daripada datuk mereka pada kira-kira 7.30 pagi.

Hasron Nazri berkata, siasatan awal mendapati mangsa yang lumpuh separuh badan dan perlu menggunakan kerusi roda untuk bergerak, tinggal bersama suaminya yang menghidap penyakit kencing manis, darah tinggi serta perlu berjalan menggunakan tongkat.


Melaka kekal laksana tempoh percubaan Zon Bebas Kenderaan, Julai ini

SERI NEGERI 15 Jun – Kerajaan Negeri tetap akan melaksanakan tempoh percubaan bagi cadangan kajian Zon Bebas Kenderaan di Bandar Hilir bermula Julai ini.

Ketua Menteri Datuk Seri Ab Rauf Yusoh berkata, pelaksanaan itu tidak akan sesekali meminggirkan peniaga, penjaja dan pemain industri pelancongan di kawasan tersebut kerana cadangan dan pandangan mereka juga akan diambil kira selepas tempoh percubaan itu.

“Kita juga akan mengambil kira sudut pandang pemain industri pelancongan termasuk peniaga, penjaja dan sebagainya di mana pelaksanaan ini (sekiranya berjaya) ia mampu memberi nilai tambah kepada mereka juga,” katanya pada sidang media pasca Mesyuarat Exco Mingguan di Bilik Mesyuarat Tun Bija Sura, di sini, hari ini.

Hadir sama, Timbalan Setiausaha Kerajaan (Pembangunan) Badaruddin Mohd Kassim; Pengarah Jabatan Kerja Raya (JKR) Negeri Melaka Datuk Datuk Ir. Ismail Abd Rahman dan Pengurus Besar Bahagian Promosi Pelancongan (BPP) Negeri Melaka Sa’ari Basiron.

Mengulas lanjut, Ab Rauf berkata dengan pelaksanaan Zon Bebas Kenderaan pada setiap hujung minggu itu juga dapat menjadikan kawasan itu lebih mesra pelancong.

“Kajian teliti sedang dibuat, ia termasuklah kajian simulasi untuk melihat jalan raya di kawasan pelancongan bermula di hadapan bangunan Public Bank ke Stadthuys menyusuri Dataran Pahlawan hingga ke kawasan McDonalds akan menjadi lokasi ‘car free zone’.

“Dengan pelaksanaan ini, peniaga, penjaja dan pemain industri lain akan menerima pelanggan baharu. Kerana di kawasan tersebut orang ramai bebas bergerak membeli belah, ia akan menjadi ‘eco friendly’ sekali gus pengunjung dapat menikmati percutian hujung minggu berkualiti di Melaka,” katanya.


PKP 3.0 mampu landaikan lekuk jangkitan, putuskan pandemik COVID-19

PUTRAJAYA 11 Mei. – Pematuhan tinggi kepada prosedur operasi standard (SOP) Perintah Kawalan Pergerakan 3.0 (PKP 3.0) boleh melandaikan lekuk jangkitan COVID-19 sekali gus memutuskan pandemik itu di dalam negara.

Keyakinan itu dizahirkan Ketua Pengarah Kesihatan Tan Sri Dr Noor Hisham Abdullah dengan menegaskan PKP 3.0 juga mampu menyekat kemungkinan kes varian-varian baharu yang lebih serius merebak ke seluruh negara apabila sekatan rentas daerah dan negeri dikuatkuasakan.

“Semasa PKP 2.0 dahulu, kita memerlukan tempoh masa tiga hingga empat minggu untuk melandaikan graf. Dalam tempoh itu kita bukan sahaja mengawal jangkitan, tetapi juga dapat menyediakan kapasiti lebih baik di hospital dan unit rawatan rapi (ICU),” katanya.

“Tapi jika virus itu menjumpai ‘host’ baharu ia boleh merebak lebih teruk dan sekiranya banyak pembiakan dalam paru-paru dan seterusnya ia boleh bermutasi,” katanya lagi.


PRN JOHOR: Proses pengundian awal tamat jam 5 petang tadi

Lebih 22,000 anggota pasukan keselamatan terdiri daripada Angkatan Tentera Malaysia (ATM), Polis Diraja Malaysia (PDRM) dan Pasukan Gerakan Am (PGA) serta pasangan masing-masing layak mengundi hari ini.

Meskipun hujan pada sebelah pagi, ia tidak menghalang anggota keselamatan dan pasangan mereka keluar menunaikan tanggungjawab, dengan Suruhanjaya Pilihan Raya (SPR) merekodkan peratusan keluar mengundi sebanyak 81 peratus setakat 3 petang tadi.

Antara yang mengundi hari ini ialah Pengarah Jabatan Siasatan Jenayah Narkotik Bukit Aman yang juga bekas Ketua Polis Johor Datuk Ayob Khan Mydin Pitchay di Dewan Dato’ Onn, Ibu Pejabat Polis Kontinjen (IPK) Johor di sini.

Selain kemudahan di IPK Johor, 10 Ibu Pejabat Polis Daerah di seluruh negeri serta beberapa pejabat kerajaan turut dijadikan pusat mengundi.

Anggota tentera turut melaksanakan undi awal antaranya di Kem Mahkota, Kluang; Kem Tebrau, Ulu Tiram; Kem Batalion Ke-10 Rejimen Askar Melayu Diraja (RAMD), Batu Pahat dan Kem Rejimen Keempat Artileri Diraja (4RAD), Segamat.


SC tidak dapat buat penemuan secara konsklusif sama ada Azam Baki langgar peraturan dagangan

KUALA LUMPUR, 18 Jan – Suruhanjaya Sekuriti Malaysia (SC) telah menamatkan inkuiri berkaitan dengan akaun dagangan Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki dan berdasarkan keterangan yang dikumpul ia tidak dapat membuat penemuan secara konklusif bahawa berlakunya pelanggaran di bawah seksyen 25(4) SICDA.

Sebagai pengawal selia pasaran modal, SC berkata bidang kuasa kawal selianya adalah sebagaimana yang terkandung di bawah Akta Suruhanjaya Sekuriti Malaysia 1993 (SCMA), Akta Pasaran Modal dan Perkhidmatan 2007 (CMSA) dan Akta Perindustrian Sekuriti (Depositori Pusat) 1991 (SICDA).

Suruhanjaya itu mengeluarkan kenyataan media tersebut sebagai menjawab pertanyaan media yang diterima pada hari ini mengenai hasil siasatan SC di bawah seksyen 25(4) SICDA berhubung akaun dagangan Tan Sri Azam Baki (dirujuk sebagai “siasatan tersebut”).

“Seksyen 25(4) menyatakan bahawa suatu akaun dagangan mesti dibuka di atas nama pemilik benefisial atau penama yang diberi kuasa,” kata SC dalam satu kenyataan hari ini.
– BERNAMA


Permintaan terhadap pelancongan marin makin meningkat

GEORGE TOWN, 27 Julai – Pelancongan marin semakin mendapat sambutan dalam kalangan rakyat Malaysia terutamanya dalam pasca Perintah Kawalan Pergerakan (PKP).

Pengarah Tourism Malaysia Wilayah Utara (TMWU) Ahmad Husni Ahmad Basri berkata pihaknya bersama-sama Kementerian Pelancongan, Seni dan Budaya Malaysia (MOTAC) dan Jabatan Perikanan giat menganjurkan pelbagai program dan kursus untuk meyampaikan maklumat berkenaan pelancongan marin kepada pemandu pelancong dan agensi pelancongan di Malaysia.

“Malaysia mempunyai banyak destinasi untuk pelancong melakukan aktiviti menyelam atau snorkelling dan permintaannya semakin meningkat terutama selepas rentas negeri dibenarkan,” katanya kepada Bernama.

Beliau ditemui pada program ‘Tourism Knowledge Enhancement’ bertajuk ‘Symbiosis Between Tourism and Marine Environment’ anjuran Zou Divers School dan Northern Dive Shop yang dihadiri pegawai MOTAC dan TMWU, agensi-agensi pelancongan tempatan, pemandu pelancong dan pemain industri dalam sektor sama.

Program itu diadakan untuk menerangkan syarat dan undang-undang pelancongan marin di Malaysia, menyampaikan maklumat berkenaan destinasi pelancongan marin, berkongsi kaedah dan kemudahsampaian ke destinasi tersebut serta menerangkan syarat-syarat terkini perlu dipatuhi dalam tempoh pelaksanaan Perintah Kawalan Pergerakan Pemulihan (PKPP).

Ahmad Husni berkata pihaknya mengenal pasti Pulau Songsong yang terletak di daerah Yan, Kedah sebagai destinasi pelancongan marin khususnya aktiviti bawah air, wajar diberikan perhatian berikutan kekayaan terumbu karang dan kehidupan marin di kawasan itu.

Sementara itu, penganjur program merangkap jurulatih menyelam skuba di Zou Divers, Zulhairie Zulkiflee berkata beliau program tersebut bertujuan memberi pendedahan kepada pemain industri supaya sentiasa mematuhi prosedur operasi standard (SOP) apabila membawa pelancong bercuti.

“Setelah rentas negeri dibenarkan, saya dapati kurang pematuhan SOP di jeti-jeti pulau pelancongan terkenal. Orang ramai padat di sesebuah jeti, saya percaya itu adalah kerana masing-masing ingin membawa keluarga pergi bercuti setelah berbulan berkurung di rumah. Jadi, saya berharap kerjasama dapat dipupuk antara pemain industri supaya mengelakkan perkara sebegini daripada terjadi,” katanya.

Menurutnya, pendaftaran untuk menyertai kelas selam skuba juga semakin meningkat dalam kalangan rakyat Malaysia kerana mereka sudah mempunyai kesedaran bahawa sukan bawah air boleh dilakukan bersama keluarga dengan selamat.


Kes disyaki cacar monyet tidak benar, sebenarnya kes cacar air dan HFMD – Khairy

Katanya, dua daripada tiga kes yang disyaki itu adalah cacar air manakala satu lagi adalah kes penyakit tangan, kaki dan mulut (HFMD).

“Quick update on monkeypox: We have gotten back lab results from three suspected cases. Two confirmed as chickenpox. One HFMD,” kongsinya menerusi Twitter rasminya hari ini.

Khairy turut mengingatkan kepada pengembara untuk memantau simptom berkaitan selama 21 hari dan sekiranya bergejala hendaklah mendapatkan rawatan segera kerana tempoh inkubasi cacar monyet adalah sekitar tiga minggu.


KPM akan keluar surat pemakluman saringan COVID-19 babitkan murid

KUALA LUMPUR, 27 Nov – Kementerian Pendidikan (KPM) akan mengeluarkan surat pemakluman berhubung pelaksanaan saringan bergilir COVID-19 untuk murid sekolah rendah yang perlu dilaksanakan pada setiap Rabu, pada hari persekolahan.

Dalam kenyataan hari ini, KPM turut menyarankan supaya ketetapan itu juga terpakai di semua sekolah rendah institusi pendidikan swasta yang berdaftar di bawah kementerian berkenaan.

“KPM menyambut baik saranan Kementerian Kesihatan (KKM) dan akan melaksanakan 10 peratus sampel saringan COVID-19 secara mingguan dengan kaedah penggiliran selaras dengan Strategi Pengujian COVID-19 Kebangsaan (NTS) yang ditetapkan oleh KKM.

“KPM telah membekalkan Kit Ujian Kendiri COVID-19 ke sekolah rendah KPM bagi memastikan ujian saringan ini dapat dilaksanakan sepertimana tatacara pelaksanaan ujian kendiri COVID-19 yang terkandung dalam Garis Panduan Pengurusan dan Pengoperasian Sekolah 3.0,” menurut kenyataan itu.

Semalam, Menteri Kesihatan Khairy Jamaluddin dilapor berkata murid sekolah rendah perlu menjalani ujian saringan COVID-19 secara mingguan bermula Isnin ini (29 Nov).


Kerajaan pantau rapi jika ada jangkitan susulan telur tercemar – KPDNHEP

AYER KEROH 21 Oktober – Kementerian Perdagangan Dalam Negeri Dan hal Ehwal Pengguna (KPDNHEP) memantau rapi sekiranya terdapat isu jangkitan penyakit susulan isu bekalan telur tercemar mengandungi bakteria.

Timbalan Ketua Setiausaha Pembangunan Perdagangan Dalam Negeri (TKSU PPDN) Kementerian Perdagangan Dalam Negeri (KPDNHEP), Datuk Roziah Abudin berkata bagaimanapun isu telur tercemar mengandungi bakteria Salmonella Enteritidis (SE) itu adalah hal terpencil.

Katanya, kes pencemaran itu hanya membabitkan satu ladang dan tidak merebak ke ladang lain dan ianya telah ditarik balik oleh Kerajaan Singapura.

Beliau berkata demikian pada sidang media selepas Program Pelaksanaan Skim Harga Maksimum Musim Perayaan (SHMMP) Deepavali 2022 di sebuah pasar raya di sini hari ini.

Hadir sama, Exco Perpaduan, Penerangan, Sumber Manusia dan Hal Ehwal Pengguna Negeri, Ngwe Hee Sem dan Pengarah KPDNHEP Negeri, Norena Jaafar.

Semalam, media melaporkan Kerajaan Johor menafikan dakwaan tular di media sosial kononnya telur ayam tercemar mengandungi bakteria Salmonella Enteritidis (SE) dijual semula di pasaran negeri ini.


Thaipusam di Melaka disambut meriah

BACHANG 5 Februari – Sambutan Thaipusam di Kuil Sri Subramaniar Devasthaanam, di sini, berlangsung dalam suasana meriah apabila dihadiri lebih 3,000 penganut agama Hindu.

Mereka yang hadir bukan sahaja untuk memeriahkan sambutan, malah ada yang membawa belanga berisi susu di atas kepala sebagai simbolik menyempurnakan nazar yang dipanggil ‘Paal Koodam’.

Bagi A Subramaniam, 68, berkata, setiap tahun sambutan Thaipusam di kuil itu amat ditunggu-tunggukan kerana amat meriah memandangkan ia yang terbesar di Melaka.

“Suasana hari ini memang meriah seperti selalu, cuma untuk dua tahun sebelum ini sahaja kita tidak dapat berbuat apa-apa kerana pandemik,” katanya.

Bagi Samantha Jane, 18, pula berkata, selepas dua tahun tidak dapat ke kuil menyempurnakan upacara sambutan Thaipusam kerana COVID-19, dia amat teruja dapat meluangkan masa walaupun hanya sekejap di kuil.

“Sebelum ini saya dan keluarga pergi ke Kampung Chetti namun tahun ini buat pertama kalinya kami ke sini, suasana sambutan memang meriah.

Sementara itu, bagi peniaga makan AK Maliga, 60, berkata, seawal 5 pagi, penganut Hindu mula memasuki perkarangan kuil dan jumlah kehadiran akan makin bertambah pada waktu tengah hari.

“Sudah 25 tahun saya berniaga di sini, boleh dikatakan setiap tahun memang meriah kerana bukan sahaja orang Melaka akan ke sini tetapi dari Johor dan Negeri Sembilan juga.

“Hari ini saya lihat lebih meriah, tidak kira anak kecil, orang dewasa dan tua sama-sama datang ke kuil, sudah pasti ada nazar yang hendak mereka tunaikan,” katanya.


Harga RON95, RON97 dan diesel kekal

Kementerian Kewangan dalam kenyataan hari ini berkata bagi melindungi pengguna daripada kenaikan harga minyak dunia, harga siling bagi RON95, RON 97 dan diesel masing-masing kekal pada RM2.05 seliter, RM4.30 seliter dan RM2.15 seliter, walaupun harga pasaran sebenar produk meningkat melebihi harga siling semasa.

“Kerajaan akan terus memantau kesan perubahan harga minyak mentah dunia dan mengambil langkah bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu.


Zuraida akan jumpa PM dalam masa terdekat

SEPANG, 2 Jun – Menteri Perusahaan Perladangan dan Komoditi Datuk Zuraida Kamaruddin akan bertemu dengan Perdana Menteri Datuk Seri Ismail Sabri Yaakob dalam masa terdekat bagi membincangkan kedudukannya dalam Kabinet.

Sebelum itu, beliau memenuhi undangan Misi Perniagaan dan Pengembangan Pasaran Kayu Malaysia bersama Majlis Kayu Kayan Malaysia (MTC) di Athens, Greece.

Beliau juga dilaporkan terus menyokong kerajaan pimpinan Ismail Sabri dan akan berjumpa dengan Perdana Menteri bagi membincangkan peletakan jawatannya sebagai menteri.

PBM, yang dipimpin oleh Ahli Parlimen Julau Larry Sng Wei Shien dan didaftarkan sebagai badan politik rasmi pada 27 Okt 2021, antara lain adalah parti dijenamakan semula daripada Parti Pekerja Sarawak (SWP).

Ismail Sabri, ketika di Tokyo, Jepun pada 28 Mei lepas, berkata Zuraida masih menteri Kabinet dan perlu menjalankan tugas seperti biasa selagi beliau tidak membuat keputusan.


PM ‘jengah’ Melaka

MASJID TANAH 31 Okt – Perdana Menteri Datuk Seri Ismail Sabri Yaakob, hari ini, menghadiri Majlis Minum Petang di Villa D’Acqua Resort, di sini.

Kehadirannya itu turut disertai Ketua Menteri Datuk Seri Utama Sulaiman Md Ali dan Pengerusi Perhubungan UMNO Melaka Datuk Seri Ab Rauf Yusoh.

Sulaiman dalam satu kenyataan di Facebook menyifatkan kehadiran Perdana Menteri sebagai pemberi aura dan semangat baharu kepada seluruh Keluarga Malaysia di Melaka.

“Dengan aura ‘Pak Long Mail’ dalam Keluarga Malaysia, ia tentunya cukup dekat dalam kehidupan ‘Keluarga Besar Melaka’ yang amat saya sayangi,” katanya.


Sekolahku hijau…

BANDA HILIR 20 Jun – Berkat sokongan guru-guru, ibu bapa dan murid menjadi penyumbang kepada kejayaan Sekolah Kebangsaan Convent Infant Jesus 1 (SKCIJ1), di sini meraih Anugerah ‘Silver Flag’ dalam program Eco-Schools yang disertai sejak 2016.

Guru Penasihat program, Norhadijah Omar @ Mahmud berkata, pihaknya sangat terharu dengan kerjasama utuh yang diberikan kepada sekolah berkenaan untuk mengekalkan konsep kehijauan di persekitaran sekolah.

Katanya, daripada sekolah yang nampak biasa, kini terdapat lebih 70 jenis tumbuhan meliputi tanaman herba dan hiasan telah ditanam, selain turut menternak madu kelulut dalam usaha merealisasikan hasrat menjadi sekolah lestari berkonsep pembangunan hijau.

Malah, katanya, selepas ini pihaknya menyasarkan lebih 80 tanaman lagi akan ditanam di sekolah berkenaan menjelang 2023 dalam misi meraih kejayaan seterusnya.

“Apabila dinobatkan dalam anugerah ini kita semakin bersemangat untuk menjulang anugerah pertama dalam peringkat kebangsaan ini dengan berharap mampu menggungguli Anugerah ‘Green Flag’ pada tahun akan datang.

“Semua kejayaan ini tidak akan terhasil tanpa kerjasama guru-guru, ibu bapa menerusi Persatuan Ibu Bapa dan Guru (PIBG) dan murid yang sanggup turun padang bersama mencantikkan panorama sekolah,” katanya kepada Melaka Hari Ini.

Di sebalik kejayaan sekarang, Norhadijah bagaimanapun mengakui projek itu hampir menemui titik noktah apabila Perintah Kawalan Pergerakan (PKP) dilaksanakan yang menyaksikan sesi persekolahan terpaksa dibuat secara dalam talian.

Namun, situasi itu kembali berubah apabila kerajaan mula memberi lebih banyak kelonggaran dan sekolah mula dibuka dengan guru-guru dan murid sanggup mengorbankan masa dan tenaga untuk menghijaukan semula persekitaran sekolah.

“Mereka begitu rajin sebab kadang-kadang sewaktu rehat ketika kelas tambahan di hujung minggu mereka sama-sama bantu kita bagi mengangkat prestasi sekolah ini.

“Alhamdulillah, untuk tahun hadapan kita menyasarkan agar sekolah ini tercalon untuk menerima pengiktirafan seterusnya agar menjadi contoh di antara sekolah sekolah yang lain di Melaka,” katanya.

Terdahulu, Program Eco-Schools itu telah dirasmikan EXCO Pendidikan Negeri, Datuk Rais Yasin yang sempat meninjau beberapa projek ‘Eco-School’ di sekolah berkenaan antaranya tanaman sayur di Laman Bonda, penternakan madu kelulut, projek taman herba serta pelbagai lagi.

Setakat ini sebanyak 135 daripada 315 buah sekolah di Melaka telah menyambut usaha mengekalkan kehijauan berkenaan dan sehingga kini hanya 17 buah sekolah menerima pengiktirafan sebagai Eco-Schools dengan lima antaranya menerima anugerah ‘Green Flags’ diikuti sembilan sekolah menerima anugerah ‘Silver Flags dan tiga buah sekolah menerima ‘Bronze Flags’.


Kementerian Undang-undang perlu diwujudkan semula – Wan Junaidi

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata draf mengenai cadangan itu sudah siap namun masih perlu memperhalusi kebaikan dan keburukannya.

Kementerian Undang-undang pernah wujud dengan nama Kementerian Dalam Negeri dan Keadilan pada 1957 sebelum ditukar kepada Kementerian Keadilan pada 1959. Dikenali sebagai Kementerian Undang-Undang pada 1992 sebelum dibubarkan pada 8 Mei 1995 dan dikenali sebagai BHEUU yang diletakkan di bawah Jabatan Perdana Menteri (JPM).

Bercakap kepada media selepas majlis perhimpunan bulanan BHEUU di sini hari ini, Wan Junaidi berkata cadangan mengembalikan Kementerian Undang-undang itu berasas kerana kini terdapat hampir 20 agensi di bawah BHEUU, selain perlu memikul tugas membawa aspirasi dan transformasi yang dilakukan kerajaan.

“Kerajaan mempunyai banyak perkara yang perlu dilaksanakan di dalam Parlimen dan dalam masa yang sama kalau kita lihat transformasi yang kita laksana ini, transformasi kerajaan tidak boleh lari daripada pindaan rang undang-undang, pindaan kepada peraturan dan pindaan kepada banyak perkara,” katanya.

Wan Junaidi berkata BHEUU ketika ini bukan sahaja terlibat dalam urusan Parlimen tetapi juga pindaan undang-undang yang melibatkan agensi dan kementerian lain.

Sebagai contoh, katanya cadangan supaya Suruhanjaya Pencegahan Rasuah Malaysia (SPRM) diletakkan di bawah Parlimen, BHEUU yang akan bertanggungjawab untuk membuat kajian mengenai perkara itu.

“Bukan kita nak buat benda-benda baru, kita kembali ke era sebelumnya, iaitu BHEUU ini adalah satu kementerian dan bukan macam sekarang di bawah JPM,” katanya.

Beliau berkata pihaknya akan membentangkan cadangan itu kepada Perdana Menteri Datuk Seri Ismail Sabri Yaakob dan Ketua Setiausaha Negara Tan Sri Mohd Zuki Ali untuk mendapatkan persetujuan secara prinsip sebelum membawa cadangan itu ke Kabinet.

Wan Junaidi berkata proses untuk melaksanakan cadangan itu juga akan mengambil masa kerana ia melibatkan beberapa pindaan dan perubahan dalam banyak sudut, khususnya dari sudut sumber manusia dan sumber kewangan.

Ketika diminta mengulas mengenai kedudukan Malaysia dalam Indeks Persepsi Rasuah (CPI) 2021, Wan Junaidi berkata kedudukan negara dalam indeks itu boleh ditingkatkan semula selepas tindakan undang-undang diambil terhadap individu yang terbabit.

“Kalau sebuah negara mempunyai rasuah banyak, tetapi tiada orang bangkitkan perkara itu, ia tidak akan diketahui dan persepsi dia lain. Tapi di negara kita, benda bukan rasuah pun orang kata rasuah juga, ini yang meningkatkan persepsi…bukan saya kata rasuah tidak wujud,” katanya.

Wan Junaidi berkata tindakan kerajaan mengambil tindakan undang-undang terhadap individu yang terlibat rasuah juga boleh meningkatkan persepsi bahawa aktiviti rasuah itu semakin menjadi-jadi.

“Tapi Insya-Allah kalau persepsi itu meningkat oleh tindakan SPRM dan polis, saya cukup yakin pada suatu ketika nanti ia (kedudukan Malaysia dalam CPI) bertambah baik,” katanya.

Kedudukan Malaysia dalam CPI 2021 yang dikeluarkan Transparency International Malaysia (TI-M) adalah di tangga 62 berbanding tangga 57 pada 2020, dan tangga 51 pada 2019. – BERNAMA


Kekalkan Bazar Aidilfitri Mega Klebang di tapak asal

KLEBANG 28 Februari – Pengusaha premis perniagaan di Taman Klebang Utama, di sini, mahu penganjuran Bazar Aidilfitri Mega Klebang, dikekalkan di tapak asal seperti sebelum ini.

Wakil peniaga yang juga pengusaha restoran Mohd Kamal Arifin, 57, berkata perkara itu disuarakan berikutan khabar angin mendakwa kononnya mereka mendesak agar lokasi bazar itu dipindahkan ke lokasi lain bagi mengelakkan daripada mengalami kerugian.

“Setakat ini 80 peratus pemilik premis mahu bazar itu dikekalkan di lokasi asal, tidak ada masalah untuk terus berniaga di kawasan itu Ramadan ini. Lokasi itu sesuai dan setiap tahun pendapatan hasil jualan kami meningkat dengan adanya bazar berkenaan.

“Setiap tahun jumlah pengunjung naik, secara tidak langsung membantu meningkatkan jualan kami. Jadi kami tiada halangan untuk penganjuran bazar di sini, selagi khemah yang didirikan tidak menghalang laluan masuk ke premis kami,” katanya.

Sementara itu pemilik kedai pakaian Abdul Rahman Sidik, 54, berkata, penganjuran bazar itu secara tidak langsung membantu mempromosikan produk dijual hingga popular dalam kalangan pengunjung bazar berkenaan.

“Saya khuatir jika bazar ini dipindahkan ke tempat baharu yang difahamkan di pantai Klebang, peniaga berkenaan terdedah kepada risiko khemah diterbangkan ribut seperti pernah berlaku sebelum ini.

Manakala Exco Perumahan, Kerajaan Tempatan dan Alam Sekitar negeri, Datuk Zaidi Attan ketika mengulas mengenai perkara itu berkata, aduan orang awam mengenai penganjuran bazar di lokasi berkenaan bagi tahun ini akan diambil kira sebelum sebarang ketetapan diputuskan.


Lengkap dua dos vaksin: Pasangan jarak jauh, ibu bapa jumpa anak dibenar rentas negeri

KUALA LUMPUR 8 Ogos – Pasangan suami isteri jarak jauh yang telah mendapat vaksin dos lengkap dibenarkan rentas daerah atau negeri untuk bertemu pasangan masing-masing.

Perdana Menteri Tan Sri Muhyiddin Yassin berkata kelonggaran itu diberikan bermula Selasa (10 Ogos) dengan mereka hanya perlu menunjukkan sijil digital vaksinasi kepada petugas keselamatan.

Selain itu beliau turut memberi kelonggaran sama kepada ibu bapa yang telah mendapat vaksin dos lengkap merentas daerah dan negeri untuk berjumpa anak di bawah umur 18 tahun.

Individu lengkap vaksinasi itu bagaimanapun perlu memenuhi kriteria melepasi hari ke-14 dari tarikh suntikan dos kedua bagi vaksin Pfizer, AstraZeneca dan Sinovac, dan melepasi 28 hari bagi vaksin jenis Johnson&Johnson dan CanSino.


Muhyiddin menghadap Agong dua jam

KUANTAN 23 Okt. – Tan Sri Muhyiddin Yassin meninggalkan perkarangan Istana Abdulaziz, Indera Mahkota di sini, kira-kira jam 7.15 petang ini selepas mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hampir dua jam.

Bagaimanapun Perdana Menteri dan konvoi mengiringinya tidak berhenti dan berlalu tanpa menemui sekumpulan kira-kira 20 pemberita yang menunggu di pintu masuk utama istana sejak jam 3 petang tadi.

Beliau dan rombongan yang tiba di pintu masuk istana pada jam 4.40 petang, bertolak ke Kuantan selepas mempengerusikan mesyuarat khas Kabinet di Jabatan Perdana Menteri pagi tadi.

Difahamkan Panglima Angkatan Tentera Malaysia, Jeneral Tan Sri Affendi Buang adalah antara yang dilihat berada dalam konvoi mengekori Perdana Menteri ketika memasuki istana.


Lebih 36,100 terbunuh sejak gempa bumi kuat melanda Turkiye

ANKARA, 16 Feb – Sekurang-kurangnya 36,187 orang terbunuh akibat dua gempa bumi kuat yang menggegarkan selatan Turkiye minggu lepas, menurut agensi bencana negara itu pada Khamis.

Gempa bumi bermagnitud 7.7 dan 7.6 pada 6 Feb yang berpusat di wilayah Kahramanmaras, menjejaskan lebih 13 juta orang di 11 wilayah termasuk Adana, Adıyaman, Diyarbakir, Gaziantep, Hatay, Kilis, Malatya, Osmaniye, Sanliurfa dan Elazig.

Beberapa negara di rantau ini, termasuk Syria dan Lubnan, turut merasai gegaran kuat yang melanda Türkiye dalam tempoh kurang 10 jam.


AKM 100 hari MEDAC berjaya bantu 220,248 usahawan terjejas

KUALA LUMPUR, 24 Nov – Kementerian Pembangunan Usahawan dan Koperasi (MEDAC) berjaya membantu seramai 220,248 usahawan yang terjejas akibat pandemik COVID-19 di bawah Aspirasi Keluarga Malaysia (AKM) 100 hari.

“Selain itu, sehingga hari ini juga kami dapat membantu usahawan baharu yang asalnya bekerja tetapi telah hilang pekerjaan, golongan belia dan graduan seramai 3,667 orang berbanding 2,975 individu yang disasarkan.

“Turut menerima manfaat ialah 8,594 individu daripada perusahaan mikro, kecil dan sederhana yang dibantu melalui inisiatif berteraskan pendigitalan serta adaptasi solusi teknologi berbanding sasaran ditetapkan seramai 8,650 individu,” katanya.

Noh berkata demikian dalam program Ruang Bicara terbitan Bernama TV bertajuk Aspirasi Keluarga Malaysia: Kementerian Pembangunan Usahawan dan Koperasi malam ini.

Katanya pencapaian itu adalah sebagai petunjuk prestasi utama (KPI) dan kejayaan tersebut dicapai dalam tempoh 100 hari selepas beliau dilantik sebagai menteri pada September lepas.

“Saya juga telah arahkan setiap agensi kementerian untuk memudahkan prosedur dan syarat birokrasi kepada setiap pemohon bantuan memandangkan situasi mereka sekarang berada pada situasi pandemik berbanding dahulu,” katanya.- BERNAMA